Bagaimanakah Burung Kakak Tua Mampu Meniru Percakapan Manusia?

Bagi peminat burung, burung kakak tua biasanya menjadi pilihan untuk dijadikan haiwan peliharaan di dalam sangkar memandangkan warna bulunya yang unik dan menarik. Satu lagi ciri menarik yang ada padanya adalah kemampuannya untuk meniru percakapan manusia.

Walau bagaimanapun, itu tidaklah bermakna burung ini memahami percakapan manusia atau mampu "bercakap" seperti manusia. Sebaliknya, ia mampu meniru dan mengulangi percakapan manusia. Pernahkah anda tertanya, apakah rahsia di sebalik ciri atau kemampuan unik burung kakak tua ini?

Sekiranya anda tidak tahu, burung kakak tua ini mempunyai kemampuan untuk meniru bunyi burung lain. Ini merupakan salah satu cara untuk burung ini bersosial dan menjadi sebahagian daripada ahli kumpulan burung-burung lain.

Namun, apabila burung ini diletakkan di dalam sangkar, ia tidak mempunyai pilih pilihan selain mengadaptasi dengan persekitarannya. Dalam hal ini, ianya akan meniru percakapan manusia. Dengan meniru percakapan manusia, burung ini percaya mereka akan menjadi sebahagian daripada komuniti manusia itu sendiri.

Walau bagaimanapun, kebolehan burung ini meniru percakapan manusia bukanlah kebolehannya yang semulajadi. Ya, benar. Sebaliknya, pemilik burung ini perlulah mengajarnya untuk meniru percakapan mereka. Paling baik jika ianya diajar sejak daripada kecil.

Terdapat puluhan jenis kakak tua antaranya burung kakak tua Amazon, Budgerigar, African Grey dan banyak lagi. Menariknya, setiap jenis burung kakak tua ini mempunyai kesukaran berbeza untuk dilatih bagi meniru percakapan manusi.

Untuk spesis burung kakak tua Amazon dan Budgerigar misalnya, anda boleh mula melatihnya meniru percakapan anda dengan mengulang-ulang ayat yang sama setiap hari. Sebagai contoh, pada waktu pagi ucapkan padanya "Selamat pagi" dan pada waktu malam, ucapkan padanya "Selamat malam".

Sama juga ketika memberikannya makan. Biasakan juga memberi tahunya makanan yang diberikan misalnya anggur, epal, epal, air dan sebagainya. Sekiranya anda ingin membawanya kemana-mana, katakan padanya anda hendak membawanya ke tempat tersebut. Contohnya, "Kita akan ke dapur".

Dalam erti kata mudah, anda perlulah mengajar burung ini meniru percakapan anda seumpama anda mengajar anak-anak anda bercakap. Namun, pastikan setiap sebutan perlulah jelas dan tidak pelat. Jika pelat, maka pelatlah bunyi setiap perkataan yang dituturkan oleh burung anda kelak.

Pada peringkat awal, perkataan-perkataan yang keluar daripada mulut burung ini mungkin tidak berapa jelas. Namun, lama-kelamaan apabila anda kerapa mengulangi perkataan-perkataan yang sama, ianya akan semakin jelas.

Bagi spesis Budgerigar pula, mereka mungkin mampu meniru percakapan manusia seawal usia 6 bulan. Bagi spesis African Grey pula, ianya mungkin mengambil masa yang lebih panjang sekitar 9 bulan sehingga 1 tahun.

Bagi jenis Amazon pula, ianya biasa banyak berkata-kata untuk beberapa tahun pertama sahaja. Bagi yang sudah berumur atau tua, ianya mungkin tidak akan belajar untuk meniru percakapan manusia lagi sekiranya ia tidak pernah diajarkan pada usia yang muda. Malah, untuk sesetengah kes terdapat juga burung yang langsung tidak mahu belajar meniru percakapan manusia.

Apabila seekor burung tersebut sudah mampu meniru beberapa perkataan, maka ianya menjadi lebih mudah untuk mengajarnya perkataan atau ayat-ayat baru. Bagi memudahkannya, setiap perkataan atau ayat tersebut perlulah diulang-ulang beberapa kali dalam sehari.

Selain itu, terdapat juga pita rakaman ataupun cakera padat yang dapat membantu burung anda meniru perkataan dan ayat dengan memainkannya selama beberapa minit setiap hari beberapa kali sehari. Burung ini juga berkemampuan meniru ayat dan perkataan yang sering didengarinya daripada radio atau televisyen.

Berbanding burung lain yang mampu menghasilkan bunyi tertentu, burung kakak tua dianggap unik kerana mampu meniru perkataan-perkataan yang dituturkan oleh manusia. Selama bertahun lamanya, para saintis cuba merungkaikan apakah rahsia burung kakak tua ini mampu berbuat demikian.

Menariknya, para saintis menemui terdapat keunikan pada struktur atau bahagian otak burung ini yang menjadikannya teori awal bagaimana burung ini boleh bertutur seperti manusia. Buat masa ini para saintis belum menemui jawapan yang konkrit tetapi sudah menemui beberapa petunjuk dan hipotesis mengenainya.

Salah seorang saintis untuk kajian ini, Dr Mukta Chakraborty dari Duke University berpendapat penemuan ini membuka lebih banyak peluang untuk memahami bagaimana burung ini mampu memproses informasi yang diterima dan apakah mekanisma yang membolehkannya meniru bunyi ucapan manusia.


Kisah Pelacur Miskin yang Akhirnya Menjadi Maharani Rom - Theodora

Sejarah mengenai Theodora adalah satu kisah klasik yang kedengaran seperti kisah fantasi. Ini kerana kehidupan Theodora bermula dalam kelas masyarakat paling bawah dalam Empayar Byzantine tetapi dia menjadi salah satu wanita paling berkuasa dalam sejarah ketamadunan itu dan juga di dunia.

Theodora telah menjadi maharani kepada Empayar Byzantine pada abad ke-6 Masihi. Suaminya iaitu Justinian I, merupakan salah seorang Maharaja Empayar Byzantine yang paling terkenal.

Sebagai seorang maharani, Theodora telah menggunakan kedudukan dan pengaruhnya untuk memulakan reformasi di dalam kerajaan. Dia juga telah secara khususnya mempromosikan status wanita dalam kerajaan dan masyarakat.

Theodora dilahirkan sekitar tahun 497 Masihi. Tidak banyak yang diketahui tenteang kehidupan awalnya. Menurut satu catitan Sejarah Rahsia yang ditulis oleh Procopius, bapa kepada bakal Maharani Byzantium itu adalah Acacius.

Acacius bekerja sebagai penjaga beruang di Hipodrom yang merupakan medan pertunjukan dan pertarungan di Constantinople. Ia juga dikenali dengan nama Medan Atmeydani yang bermaksud Medan Kuda. Ibunya pula merupakan seorang penari dan pelakon.

Procopius juga menulis bahawa ketika pada usia mudanya, Theodora bekerja sebagai seorang pelakon wanita dan juga pelacur. Pekerjaan ini dianggap hina dan tidak dihormati di dalam masyarakat Empayar Byzantine.

Ketika berusia 16 tahun, Theodora telah pergi ke Afrika Utara sebagai peneman kepada salah seorang pegawai kerajaan dan tinggal di sana selama empat tahun. Dalam perjalanan pulang ke Constantinople, Theodora telah singgah di Alexandria di mana dia mula menganut agama Monophysitisme (cabang agama Kristian tidak ortodoks).

Selepas menganut agama baru, Theodora juga telah mengubah cara hidupnya. Dia telah bekerja sebagai seorang penenun bulu biri-biri apabila kembali ke ibu kota Constantinople itu.

Pada ketika inilah Theodora telah menarik perhatian Justinian yang berkhidmat di bawah bapa saudaranya iaitu Maharaja Justin I. Justinian telah tertarik kepada kecerdasan dan kecantikan Theodora lalu menjadikan wanita itu sebagai perempuan simpanannya dan menikahi dengan Theodora tidak lama selepas itu.

Disebabkan reputasi buruk latar belakang Theodora, satu undang-undang khas terpaksa digubal dan diluluskan untuk membatalkan undang-undang Rom lama. Sebelum ini undang-undang lama melarang lelaki di dalam persatuan senat atau berkedudukan lebih tinggi daripada mengahwini pelakon atau pelacur.

Pada tahun 527 Masihi, Maharaja Justin telah meninggal dunia dan digantikan oleh anak saudaranya iaitu Justinian. Walaupun Theodora tidak menjadi pemerintah bersama Justinian, tetapi dia memberikan pengaruh yang besar terhadap pentadbiran kerajaan itu. Ramai yang beranggapan Theodora adalah pemerintah bersama dengan Justinian, cuma tanpa perlantikan rasmi.

Salah satu contoh terbaik kebolehan Theodora sebagai seorang pemerintah dapat dilihat melalui cara dia menangani Rusuhan Nika. Pada bulan Januari 532 Masihi, para penyokong kumpulan lumba kuda yang popular di Constantinople iaitu Greens and Blues telah bersatu dalam pemberontakan melawan Justinian.

Ketika pemberontakan berlaku, Maharaja Justinian I telah dinasihatkan oleh pagawai-pegawainya untuk melarikan diri dari ibu kota Constantinople agar tidak dibunuh. Theodora sebaliknya telah menasihatkan suaminya untuk tetap tinggal dan menyelamatkan empayarnya.

Theodora telah memberikan ucapan yang naikkan semangat dan meyakinkan untuk maharaja dan para pegawainya kekal di situ. Maharaja Justinian I telah mengarahkan tenteranya untuk menamatkan pemberontakan dengan menggunakan kekerasan.

Melihat maharaja mereka mengetuai serangan, pasukan tentera yang diterajui oleh jeneral Belisarius begitu bersemangat dan akhirnya berjaya membunuh kesemua pemberontak yang berpangkalan di Hipodrome.

Namun, Rusuhan Nika telah menyebabkan kemusnahan yang teruk kepada bandar itu. Ini memberi peluang kepada Justinian I dan Theodora untuk membinanya semula. Program pembinaan semula ini menjadikan Constantinople sebagai salah satu kota paling indah di dunia pada masa itu.

Pencapaian yang paling ikonik dalam program pembinaan semula ini adalah Hagia Sophia. Semasa berlakunya Rusuhan Nika, gereja ini telah rosak teruk. Maharaja Justinian I telah membinanya semula (binaan kali ketiga dan bertahan sehingga hari ini). KIni Hagia Sophia merupakan sebuah masjid dan juga muzium.

Theodora juga mula melakukan beberapa pembaharuan yang mungkin digambarkan sebagai mendahului zaman mereka. Sebagai contoh, dia berjaya menamatkan penganiayaan yang dilakukan terhadap penganut Kristian bermazhab Monophysite pada tahun 553 Masihi.

Beberapa lagi pembaharuan Theodora menyasarkan kepada kesejahteraan kaum wanita. Sebagai contoh, Theodora meluluskan undang-undang yang membolehkan wanita memiliki dan mewarisi harta benda, membuatkan wanita mendapat lebih banyak hak dalam kes penceraian dan memulakan hukuman mati terhadap kesalahan merogol.

Theodora telah meninggal dunia pada tahun 548 Masihi, dipercayai akibat kanser atau gangren. Kematian Maharani Theodora itu adalah tamparan hebat kepada Justinian I yang kekal memerintah untuk 20 tahun lagi.

Maharani Theodora telah dikebumikan di Gereja Holy Apostles di Constantinople. Theodora dan Justinian I kemudian dianggap sebagai Saint (kudus) oleh Gereja Ortodoks Timur dan mereka diraikan setiap 14 haribulan November.


Sejarah dan Asal-Usul Permainan Dam Ular

Permainan Dam Ular atau Snakes and Ladders kini dianggap sebagai permainan papan klasik yang diminati oleh kanak-kanak di seluruh dunia. Permainan ini sangat popular suatu masa dahulu sebelum adanya gajet dan teknologi.

Sewaktu kecil, anda juga pasti pernah memainkan permainan papan dadu ini bersama jiran, rakan-rakan atau saudara-mara bagi mengisi masa lapang. Permainan Dam Ular ini mudah untuk difahami dan dimainkan untuk setiap lapisan umur.

Walaupun permainan Dam Ular ini diketahui oleh kebanyakan orang, namun tidak ramai yang mengetahui mengenai sejarah dan asal-usul bagaimana terciptanya permainan ini. Sebenarnya, Dam Ular merupakan ciptaan masyarakat India kuno dan bukannya dimainkan sebagai hiburan semata-mata.

Pada mulanya, permainan Dam Ular ini dikenali dengan beberapa nama seperti 'Mokshapat', 'Moksha Patamu' atau yang paling popular ialah 'Gyan Chaupar' (bermaksud permainan pengetahuan).

Gyan Chaupar merupakan permainan agama Hindu. Tidak dapat dipastikan siapa yang mencipta permainan ini atau bila ia diciptakan. Walau bagaimanapun, pakar sejarah telah membuat andaian bahawa permainan ini telah dimainkan di India seawal ke-2 Masihi.

Sesetengah pakar pula berpendapat permainan ini dicipta oleh seorang yang bernama Dnyaneshwar (atau Dnyandev). Dia merupakan seorang sami kudus yang tinggal di Marathi pada abad ke-13 Masihi.

Walau apa pun sangkaan ahli sejarah, Gyan Chaupar ini sudah menjadi permainan papan dadu yang sangat popular di kalangan kanak-kanak semasa era India purba.

Walaupun dikatakan bahawa permainan Gyan Chaupar ini sama dengan Dam Ular yang dimainkan pada hari ini, namun papan dan objektif utama permainan ini agak berbeza. Tidak seperti Dam Ular moden, bilangan kotak dalam permainan Gyan Chaupar mempunyai beberapa versi yang berbeza.

Salah satu versi papan 'Dam Ular' India purba ini mempunyai 72 kotak sementara yang lain pula mempunyai sebanyak 100 kotak. Walaupun mempunyai perbezaaan antara versi tradisional dan moden, tetapi kelebihan seperti 'tangga' dan kekurangan seperti 'ular' ditempatkan di tempat yang seakan-akan sama.

Sebagai contoh, papan permainan Gyan Chaupar mempunyai sebanyak 72 kotak di mana nombor 24, 44 dan 55 mempunyai nasib buruk, pengetahuan palsu dan juga ego. Memandangkan permainan Gyan Chaupar memberi penekanan yang besar kepada prinsip Karma dalam Hindu, setiap petak 'ular' mempunyai kesan yang sama dan mewakili perkara buruk seperti kesombongan, hawa nafsu dan ilusi.

Di sudut lain pula, sifat seperti kesucian, kepercayaan dan hati murni terkandung pada kotak bernombor 10, 28 dan 46. Dalam versi Gyan Chaupar ini, matlamatnya adalah untuk mencapai kotak bernombor 68 yang mewakili dewa Shiva.

Bagi permainan papan Mokhsa Patamu yang mempunyai 100 petak pula, beberapa petak dalam permainan ini mewakili nilai baik dan ada petak yang mewakili nilai buruk. Akan tetapi, nilai baik (tangga) hanya mewakili 5 petak sahaja di dalam keseluruhan papan manakala nilai buruk (ular) pula mempunyai sebanyak 12 petak.

Permainan ini menjadi begitu popular sehingga ia juga telah diadaptasikan dan disesuaikan dengan agama-agama lain yang wujud di benua India ketika itu. Antara agama lain yang diketahui mengadaptasi permainan Gyan Chaupar di India adalah seperti Jainisme, Buddhisme dan juga Islam.

Walaupun isi kandungannya sedikit berbeza, namun ia tetap sama kerana mengandungi konsep yang mewakili sebab dan akibat, pahala dan dosa serta balasan baik dan hukuman.

Bagi penganut-penganut agama ini, permainan ini dimainkan sebagai salah satu bentuk meditasi atau latihan komunal. Permainan Dam Ular ini bahkan dianggap sebahagian daripada kajian agama tanpa perlu membaca banyak buku atau menghadiri pembelajaran konvensional.

Boleh dikatakan setiap Dam Ular atau Gyan Chaupar yang berbeza mengikut agama ini adalah salah satu karya seni dalam bidang mereka sendiri. Ini kerana papan permainan ini mengandungi ilustrasi yang agak rumit mengenai tokoh manusia, seni bina, flora dan fauna.

Pada waktu itu, papan permainan Dam Ular ini biasanya diperbuat daripada kain yang dicat di atasnya dan terus diperkembangkan sehingga pertengahan abad ke-18 Masihi.

Permainan Gyan Chaupar ini menjadi permainan Dam Ular atau Snakes and Ladders moden menjelang akhir kurun ke-19 apabila ia mula diperkenalkan kepada Great Britain oleh penguasa kolonial India.

Walaupun permainan asal ini masih dikekalkan, namun mesej dan falsafah yang mendasarinya sangat berkurangan. Dalam permainan Dam Ular moden, penerapan agama digantikan dengan lukisan kartun yang dikaitkan dengan ular dan tangga.

Di samping itu, bilangan ular dan tangga juga telah menjadi sama banyak sementara permainan asal Gyan Chaupar memiliki lebih banyak ular daripada tangga. Gyan Chaupar yang asal cuba menerapkan kepercayaan bahawa lebih mudah seseorang itu menjadi mangsa nafsu berbanding menegakkan kebajikan.

Bermula dari Great Britain, permainan Dam Ular ini sampai ke Amerika Syarikat di mana ia telah diperkenalkan oleh Milton Bradley pada tahun 1943 sebagai Chutes and Ladders.


7 Kesan di UK Selepas 10 Tahun Larangan Merokok di Tempat Awam

Apabila kerajaan Malaysia baru-baru ini mengumumkan pengharaman merokok di restoran, pastinya pengumuman tersebut tidak disenangi ramai perokok. Tidak kurang juga ada yang ingin mencabar perlaksanaan tersebut dari segi undang-undang.

Selain itu, ada juga pihak yang mendakwa seolah-olah kerajaan "membuli" para perokok dengan tidak membenarkan lagi merokok di restoran. Segelintir pemilik restoran juga tidak menyenangi tindakan kerajaan ini dengan mendakwa mereka turut mendapat tempiasnya kerana perokok kini kurang melepak di restoran mereka.

Bagi ibu-bapa yang tidak merokok dan seringkali membawa anak-anak kecil mereka ke restoran, penguatkuasaan undang-undang baru ini semestinya disambut baik. Malah, ramai yang mengatakan mereka mereka kini lebih selesa untuk menjamu selera di restoran dan kedai makan tanpa perlu memikirkan mengenai asap rokok yang mungkin dihidu oleh anak mereka.

Undang-undang seperti ini merupakan sesuatu yang baru di Malaysia. Namun di negara lain seperti UK misalnya, pengharaman merokok di tempat awam sebenarnya sudah diperkenalkan sejak lebih 10 tahun yang lalu. Kali ini pihak Iluminasi ingin berkongsi 7 perubahan yang berlaku di UK sejak undang-undang seperti ini diperkenalkan sejak 10 tahun yang lalu.

Daripada statistik, terdapat peningkatan mendadak terhadap jumlah perokok yang mengambil keputusan untuk berhenti merokok. Secara umumnya, kita sedia maklum akan keburukan merokok kepada kesihatan tubuh badan dan pengharaman ini seterusnya membantu perokok untuk tidak merokok tanpa mengira tempat dan masa.

Sejak undang-undang ini diperkenalkan, jumlah perokok didapati semakin berkurang dari tahun ke tahun. Malah orang ramai juga makin menyambut baik undang-undang ini. Jumlah perokok muda di bawah umur 16 tahun juga berkurang hampir separuh kepada hanya 3% sejak 2007.

Statistik juga menunjukkan penurunan yang signifikan terhadap jumlah pesakit yang dimasukkan ke hospital kerana serangan jantung, asma dan jangkitan baru dan penyakit lain disebabkan oleh asap rokok. Hanya 1 tahun selepas undang-undang ini diperkenalkakn pada tahun 2007, didapati terdapat pengurangan 2.4% pesakit yang dimasukkan ke Jabatan Kecemasan di hospital.

Peratusan tersebut mungkin nampak kecil tetapi ia sebenarnya bersamaan 1200 kes berkaitan rokok yang dapat dikurangkan di seluruh negara. Di Malaysia, Kementerian Kesihatan Malaysia membelanjakan jutaan ringgit setiap tahun untuk merawat pelbagai penyakit berkaitan rokok. Bayangkan berapa banyak wang dapat dijimatkan sekiranya kadar kes penyakit berkaitan rokok ini dapat dikurangkan.

Pengharaman merokok di tempat awam ini juga menjadikan para perokok lebih maklum akan bahaya asap rokok kepada perokok pasif atau sekunder, termasuklah ketika berada di rumah mereka sendiri. Ini merupakan satu perkara positif memandangkan perokok pasif sebenarnya menghidu lebih banyak asap rokok berbanding perokok itu sendiri.

Di Malaysia, rata-rata ibu bapa tidak gemar membawa anak-anak kecil mereka ke kedai makan terbuka kerana risaukan kesihatan anak mereka yang mungkin terhidu asap rokok. Malangnya, terdapat segelintir perokok yang tidak mengendahkan kehadiran anak-anak kecil berhampiran meja makan mereka dan merokok tanpa segan-silu.

Undang-undang yang diperkenalkan hanya mengharamkan merokok di tempat awam. Namun, sesetengah syarikat pengangkutan awam turut mengambil pendekatan serupa. Syarikat operator The Association of Train Operator Companies and Network Rail turut memperkenalkan pengharaman rokok di kesemua stesen di bawah kelolaannya.

Pengharaman ini juga bertujuan menghalang kes kebakaran di stesen kereta api bawah tanah Kings Cross pada tahun 1987 daripada berulang. Kebakaran tersebut telah menyebabkan 31 orang terbunuh dan ianya berpunca daripada sebatang rokok yang dibuang oleh seorang perokok di kawasan stesen bawah tanah tersebut.

Pengharaman ini juga menyaksikan mesin layan diri (vending machine) untuk membeli rokok tidak lagi wujud. Suatu ketika dahulu, para remaja bawah biasanya membeli rokok daripada mesin ini memandangkan mereka tidak dibenarkan untuk membeli rokok di kedai.

Kini, had merokok telah dinaikkan ke umur 18 tahun. Sebelum 2007 iaitu tahun pengharaman ini diperkenalkan, had umur bagi perokok adalah 16 tahun. Peningkatan cukai terhadap rokok juga menyebabkan lebih ramai remaja sukar mendapatkan rokok seiring dengan harga rokok yang semakin meningkat.

Pengenalan undang-undang yang mengharamkan pengharaman rokok di tempat awam juga turut disertai dengan beberapa undang-undang lain yang berkaitan dengannya. Contohnya, perokok juga dilarang merokok dalam kenderaan yang dinaiki oleh kanak-kanak.

Perkara ini sangat penting memandangkan kanak-kanak mendapat mudarat yang lebih sebagai perokok pasif berbanding orang dewasa. Sekiranya kanak-kanak boleh mendapat sakit akibat daripada asap rokok di restoran, kesannya pasti lebih teruk apabila mereka berada di kawasan terkurung seperti di dalam kereta.

Kejayaan mengurangkan jumlah perokok akibat pengenalan undang-undang yang mengharamkan rokok di tempat awam ini memberi dorongan kepada kerajaan untuk turut sama menjadikan kotak rokok kurang menarik perhatian. Mungkin kedengaran pelik, tapi kerajaan beranggapan kotak rokok yang cantik dapat menarik perhatian perokok untuk membelinya.

Perkara ini mungkin ada asasnya. Di Australia, pengwajipan pengeluar rokok menjual rokok dalam kotak rokok yang tidak bercorak (kurang penggunaan warna, saiz dan kepelbagaian saiz tulisan) dikatakan membawa kepada pengurangan jumlah perokok. Undang-undang di Australia ini diperkenalkan 3 tahun sebelum perkara yang sama diperkenalkan di UK.

Unjuran penurunan jumlah perokok di UK turut dilakukan dengan sesetengah saintis percaya kotak rokok yang "kurang menarik" ini dapat menggalakkan sehingga 300,000 rakyatnya untuk berhenti merokok.

Di Malaysia, pengharaman rokok di restoran masih terlalu baru. Malah, pengharaman ini hanya terhad di restoran sahaja. Walau bagaimanapun, kita mungkin akan melihat beberapa perubahan positif dalam jangka masa panjang.

Sekalipun undang-undang ini tidak mampu mengurangkan jumlah perokok, sekurang-kurangnya ia mampu mewujudkan persekitaran yang sihat terhadap semua manusia tidak kira kepada perokok sendiri ataupun mereka yang tidak merokok.


6 Rangkaian Kedai Serbaneka Paling Besar Di Dunia

Kedai serbaneka moden kini tumbuh bak cendawan selepas hujan. Kedai-kedai seperti ini mendapat perhatian pengguna disebabkan beberapa sebab antaranya adalah menyediakan kepelbagaian produk, lokasi yang mudah serta harga yang berpatutan.

Malah, terdapat kedai-kedai yang memberikan perkhidmatan istimewa seperti membeli tiket penerbangan, membayar bil, wi-fi dan sebagainya, menjadikannya lebih popular.

Di Malaysia, 7-Eleven adalah kedai serbaneka paling terkenal. iluminasi.com kongsikan 6 rangkaian kedai serbaneka paling besar di dunia.

Kedai serbaneka Indomaret dari Indonesia adalah rangkaian kedai serbaneka yang telah mengalami pertumbuhan menerusi penggunaan model francais dengan begitu hebat.

Dengan cawangan melebihi 11,000 cawangan sejak tahun 1988, ia merupakan kedai serbaneka terbesar di Indonesia dan Asia Tenggara, serta ke-6 terbesar di dunia.

Hampir 3,000 cawangan Indomaret adalah kedai francais, yang membolehkan individu dan koperasi untuk menyebarkan nama Indomaret di luar Jakarta dan ke Jawa, Bali, Sumatra, dan Sulawesi.

Oxxo adalah rangkaian kedai runcit Mexico, dengan lebih dari 14,000 kedai di seluruh Amerika Latin dan 17,500 di seluruh dunia.

Diasaskan di Monterrey, Mexico, pada tahun 1978 sebagai lanjutan kepada CerveceriaCuauhtemocMoctezuma, OXXO telah berkembang secara meluas sejak bertahun-tahun.

Syarikat yang mempunyai sekitar 23,000 orang pekerja ini mempunyai cawangan di Mexico, Colombia, Amerika Syarikat, Chile dan Peru.

Lawson, Inc. adalah sebuah rangkaian francais kedai di Jepun. Kedai ini berasal dari Cuyahoga Falls, Ohio, tetapi hari ini wujud sebagai sebuah syarikat Jepun.

Dengan lebih daripada 14,011 cawangan di dunia, Lawson yang berpangkalan di Tokyo diiktiraf sebagai kedai serbaneka ke-3 terbesar di Jepun selepas FamilyMart dan 7-Eleven, dan ke-4 di dunia.

Tetapi jenama itu mendapat mata bonus di atas dedikasi progresifnya terhadap tenaga solar dan kerjasama berterusan dengan siri anime popular seperti Attack on Titan, Naruto, dan Puella Magi MadokaMagica.

Mungkin ramai di antara kita yang tak tahu tentang nama ini, namun orang Quebec, Kanada pasti mengenali nama Couche-Tard, dari beratus-ratus lokasi yang terletak di wilayah itu.

Alimentation Couche-Tard Inc. atau hanya Couche-Tard adalah pengendali kedai serbaneka Kanada di kedai serbaneka.

Syarikat ini yang menggunakan maskot burung hantu yang mengenyit mata mempunyai lebih daripada 15,000 kedai di seluruh Kanada, Amerika Syarikat, Eropah, Mexico, Jepun, China, dan Indonesia.

FamilyMart Co., Ltd. adalah sebuah rangkaian francais runcit di Jepun. Ia adalah rangkaian kedai serbaneka kedua terbesar di Jepun, di belakang 7-Eleven.

Walaupun bukan rangkaian kedai serbaneka terbesar di Jepun, tetapi kewujudannya yang kuat di seluruh Asia, dari China dan Taiwan ke Vietnam dan Filipina, menjamin tempatnya sebagai salah satu yang terbesar di dunia.

Malah, rangkaian ini telah berjaya melintasi Lautan Pasifik, dengan beberapa kedai di bawah jenama Famima!!, terdapat di Los Angeles.

Kini, terdapat 24,243 kedai di seluruh dunia, kebanyakannya di Jepun, Taiwan, China, Filipina, Thailand, Vietnam, Indonesia dan Malaysia.

Apabila perniagaan mengalami perubahan nama drastik dan penjenamaan semula secara drastik, ia biasanya menjadi petanda kepada kegagalan operasi.

Tetapi, Kedai Tote'm yang berpangkalan di Dallas menghala kepada sesuatu yang baik pada tahun 1946 apabila ia dijenamakan semula sebagai 7-Eleven.

Sejak itu, 7-Eleven berjaya meningkatkan kejayaannya dan hari ini, ia diiktiraf sebagai rangkaian kedai runcit terbesar di dunia, dengan lebih daripada 8,600 lokasi di Amerika Utara sahaja dan 43,500 lagi di seluruh Amerika Latin, Eropah, Asia, dan Australia.

Walaupun sudah hampir 100 tahun dalam industri ini, 7-Eleven tidak menunjukkan tanda-tanda untuk merosot, diiktiraf secara konsisten sebagai peneraju dalam sektor runcit dan francais kerana terus mengembangkan jangkauan globalnya.


8 Manusia Tidak Dikenali (Anonymous) Tetapi Terkenal Sepanjang Zaman

Sejarah tidak pernah melupakan sesiapapun. Ada sesetengah tokoh menjadi masyhur dan dikenali dalam buku-buku sejarah. Manakala ada pula nama segelintir orang yang lain tidak disebut-sebut dan agak kabur pengetahuan fakta tentangnya.

Walaupun begitu, hanya ada beberapa orang sahaja dalam dunia yang berjaya meraih populariti dalam sejarah namun nama, latar belakang dan kisah sebenar mereka masih tidak diketahui sehingga ke hari ini. Kita mungkin hanya mengenali tindakan atau wajah mereka tetapi identiti sebenar kekal sebuah misteri.

Gambar seorang lelaki yang begitu berani berdiri di hadapan sekumpulan askar berkereta kebal ketika Pembunuhan Beramai-ramai Dataran Tiananmen pada tahun 1989 mungkin merupakan salah satu gambar paling unggul sepanjang zaman. Foto itu diambil oleh Jeff Widener yang dihantar ke China dalam satu tugasan oleh Associated Press.

Pihak tentera telah menyerang para penunjuk perasaan pro-demokrasi yang berkampung di plaza tersebut. Kereta-kereta kebal yang terdapat dalam gambar itu muncul pada keesokan harinya.

Lelaki berani itu dilihat enggan memberikan laluan kepada barisan kereta kebal yang ingin melalui plaza. Malah, dia juga cuba memanjat salah sebuah kereta kebal dalam usaha menghalang perjalanan mereka.

Menurut Widener, ketika kejadian, dia menyangka yang nyawa lelaki itu bakal melayang namun entah mengapa pasukan tentera China tidak mengambil tindakan segera terhadapnya. Mungkin disebabkan dia tidak bersenjata. Dia hanyalah seorang lelaki biasa yang baru selesai membeli sedikit barang namun lagak 'hero'nya menentang keganasan tentera itu telah menjadikan kisahnya terpahat dalam sejarah.

Dia mula menjadi ikon bagi kumpulan pembantah pro-demokrasi. Akhbar Sunday Express dari United Kingdom kemudian membuat spekulasi bahawa lelaki tersebut adalah seorang pelajar berusia 19 tahun bernama Wang Weilin - yang kemudiannya telah mati dibunuh. Namun begitu, sehingga kini tidak ada mana-mana agensi berita atau organisasi hak asasi manusia yang berjaya mengesahkan identiti sebenar lelaki misteri itu.

Pada tahun 1990 dan 2000, bekas Setiausaha Agung Parti Komunis China yang berkhidmat ketika itu menyatakan yang lelaki misteri tersebut selamat dan tidak diapa-apakan. (Sumber 1, 2, 3, 4)

Terlalu banyak teori konspirasi dan keraguan yang timbul selepas kes pembunuhan Presiden Amerika Syarikat, John F. Kennedy pada tahun 1963. Dilaporkan seorang wanita misteri yang dikenali sebagai "the Babushka Lady" mungkin telah berjaya merakamkan keseluruhan babak tragedi hitam tersebut. Gelaran itu diberikan bersempena selendang yang dipakainya, "babushka" yang bermakna wanita tua dalam bahasa Rusia.

Menurut saksi yang berada di tempat kejadian, wanita ini sedang memegang sebuah kamera. Maklumat ini juga disahkan melalui rakaman filem pada hari kejadian. Apa yang aneh, sejurus berlakunya tembakan, orang ramai mula lari bertempiaran mencari tempat untuk berlindung tetapi wanita ini kekal tidak berganjak seolah-olah tidak terkesan dengan kekecohan di sekelilingnya.

Sehingga kini, identiti dan wajahnya masih tidak dapat dikenal pasti. Walau bagaimanapun, dia berjaya menjadi salah seorang saksi kes pembunuhan J.F.K yang kekal misteri. (Sumber 1, 2)

Tanggal 6 Ogos 1945, pasukan tentera Amerika Syarikat telah menjatuhkan sebuah bom nuklear di Hiroshima, Jepun. Bom itu telah membunuh seramai kira-kira 70,000 orang dalam sekelip mata. Ia menghasilkan suhu panas terlampau yang tidak dapat dibayangkan sehingga mangsa yang mati hangus telah meninggalkan bayang-bayang menakutkan pada objek yang berada di sekitar mereka.

Satu bayang-bayang manusia dengan tongkat yang (mungkin) sedang menaiki tangga telah kekal terpahat selepas mangsa mati terbakar dengan sepantas kilat. Bayang-bayang nuklear ini telah berjaya menceritakan bagaimana sebuah bandar di mana penduduknya sedang sibuk melakukan aktiviti harian pada waktu pagi telah dimusnahkan begitu sahaja tanpa sebarang amaran.

Tiada cara yang tinggal untuk mengetahui identiti mangsa. Dia kekal misteri sebagai sebentuk bayang-bayang yang menggambarkan betapa kejamnya peperangan dan betapa lemahnya hidup seorang insan. (Sumber 1, 2)

Kebiasaannya, orang 'tanpa nama' yang terkenal melalui sejarah boleh diketahui melalui kisah peperangan. Namun, seseorang bernama "Immortal Beloved" hanya dikenali melalui sepucuk surat yang ditulis tangan oleh komposer dan pemain piano legenda, Beethoven.

Surat sebanyak 10 halaman itu telah ditulis sekitar 6 atau 7 Julai 1812. Disebabkan bakatnya yang luar biasa dalam bidang muzik telah menjadi satu fenomena yang mempengaruhi budaya pada zaman itu, kewujudan insan bergelar "Immortal Beloved" yang menerima surat Beethoven ini telah menimbulkan pelbagai tanda tanya. Para ilmuwan dan sejarawan tidak dapat mengenal pasti siapakah penerima surat yang dimaksudkan.

Kisah misteri surat Beethoven ini telah menjadi inspirasi penghasilan sebuah filem pada tahun 1994 menggunakan judul yang sama. Isi surat jelas menunjukkan yang kedua-dua Beethoven dan si penerima sedang dilamun cinta serta sudah biasa berbalas kiriman. Namun, impian untuk hidup bersama dilihat sebagai sesuatu yang mustahil untuk dipenuhi. (Sumber 1, 2)

Perang Dunia Kedua mungkin merupakan suatu tamparan hebat kepada ketamadunan manusia disebabkan angka kematian yang sangat tinggi. Walau bagaimanapun, ia telah berjaya merakamkan banyak saat indah yang menggambarkan naluri manusia yang inginkan keamanan dan kasih sayang.

Rakaman "The Dancing Man" ini telah menjadi simbol keriangan dan rasa lega bagi ramai orang selepas mendapat perkhabaran bahawa Perang Dunia Kedua telah berakhir. Ia memaparkan aksi seorang lelaki yang girang menari sambil menelusuri jalan raya di Sydney, Australia. Aksi lelaki tersebut telah mewakili majoriti rakyat jelata yang berpesta pora menyambut kepergian peperangan.

Disebabkan foto dan filem lelaki menari itu telah meraih populariti tinggi, ramai orang tampil dengan kenyataan bahawa mereka adalah "The Dancing Man." Namun, sehingga kini identitinya yang sebenar masih tidak diketahui.

Upacara "exorcism" atau menghalau roh jahat mungkin merupakan salah satu subjek kegemaran filem-filem seram Hollywood. Ia merupakan sejenis ritual di mana para paderi dikatakan akan mengeluarkan syaitan atau roh jahat dari tubuh seseorang yang dirasuk. Namun, tidak ramai yang mengetahui bahawa kebanyakan filem yang dihasilkan sebenarnya merupakan olahan semula daripada kisah yang benar-benar berlaku.

Salah satu ritual menghalau roh jahat ini telah menghasilkan filem-filem seram seperti "The Exorcist" (1973). Filem tersebut diinspirasikan daripada kisah tentang seorang remaja lelaki berusia 14 tahun yang ditahan selama berbulan-bulan oleh sekumpulan paderi di Missouri pada tahun 1949. Bagi melindungi identitinya yang sebenar, budak lelaki tersebut diberikan nama samaran "Roland Doe." Menurut seorang paderi yang merupakan saksi terakhir yang terselamat, mereka tidak dapat mengesahkan jika Roland Doe sememangnya benar-benar dirasuk.

Kejadian peristiwa ritual tersebut telah menjadi adegan standard dalam pelbagai filem dan buku seram. Namun, identiti sebenar remaja malang itu dan apakah masalah sebenar yang dialaminya masih kekal misteri hingga ke hari ini. Walau bagaimanapun, nama Roland Doe begitu popular dan telah menjadi sumber utama kisah fiksyen alam ghaib di negara Barat. (Sumber 1, 2)

Ini merupakan satu lagi gambar yang disenaraikan oleh Time Magazine sebagai 100 gambar paling berpengaruh sepanjang zaman. Foto yang menceritakan sebuah kisah tragis ini diambil oleh Richard Drew hanya beberapa ketika sejurus terjadinya peristiwa serangan 11 September 2001.

Pada hari kejadian, lelaki ini dapat dilihat sedang jatuh dari sebuah bangunan pencakar langit. Tiada sesiapa dapat mengenal pasti siapakah lelaki tersebut. Ada yang berpendapat bahawa dia merupakan seorang pekerja penyelenggaraan yang sedang membersihkan tingkap bangunan tinggi itu. Sama ada dia terjun untuk melarikan diri daripada kepulan asap tebal atau tercampak akibat letupan - tiada siapa yang tahu.

Apa yang lebih menyedihkan, lelaki itu kelihatan tenang dan tidak bergelut untuk menyelamatkan diri. Seolah-olah dia telah menerima takdir pengakhiran hidupnya. (Sumber 1, 2, 3)

Peperangan sering kali meninggalkan kesan buruk dan mengerikan dalam memori para mangsa yang terselamat. Namun, mangsa yang memilih jalan hidup penuh keamanan akan sentiasa menjadi sumber inspirasi yang baik kepada generasi seterusnya. Foto "Flower Power" ini merupakan sekeping gambar bersejarah yang memaparkan seorang pembantah Perang Vietnam memasukkan sekuntum bunga teluki ke dalam laras senapang seorang tentera.

Identiti lelaki tersebut tidak dapat dipastikan namun jurugambarnya, Bernie Boston terus dikenali di seluruh dunia. Gambar miliknya menjadi salah satu imej yang paling kerap digunakan oleh pelbagai media, organisasi serta individu kerana ia menjadi simbol kedamaian yang diidamkan manusia sejagat.

Lelaki berani ini berjaya menjadi ikon kepada gerakan anti-peperangan sepanjang tahun 60-an. Sejak itu, ramai golongan pembantah yang lain menggunakan bunga, bendera dan mainan untuk menyampaikan mesej bahawa senjata dan peluru tidak boleh membawa kepada keamanan. (Sumber 1, 2, 3)


6 Agama Unik yang Mungkin Anda Tak Pernah Dengar

Pada masa ini, dianggarkan lebih daripada 4,000 agama yang wujud di seluruh dunia. Ia termasuk agama yang sudah kukuh bertapak sehinggalah kepada agama yang menyerupai kultus atau ajaran sesat.

Apa sahaja perbezaan kepercayaan manusia, sudah pasti ada agama di luar sana yang bersesuaian dengan kepercayaan itu. Berikut adalah enam kumpulan agama yang kurang dikenali tetapi mempunyai jumlah pengikut yang agak besar dari seluruh dunia.

Agama ini ditubuhkan di China pada tahun 1992. Falun Gong adalah disiplin rohani di mana para pengikutnya cuba mendapatkan kesihatan dan pembaharuan yang lebih baik melalui meditasi. Tiga kepercayaan asas agama ini adalah 'kebenaran, belas kasihan dan kesabaran'.

Agama ini menggabungkan unsur-unsur ajaran Buddhisme, Taoisme, Konfusianisme dan sedikit cerita rakyat Cina. Pada akhir tahun 1990-an, Parti Komunis China mula melihat Falun Gong sebagai satu ancaman kerana kebebasannya dan saiznya yang besar.

Ada pihak yang berpendapat pada penghujung 1990-an, pengikut Falun Gong atau Falun Dafa ini melebihi 10 juta orang. Parti Komunis kemudian memulakan kempen propaganda besar-besaran untuk menghentikan ajaran ini.

Pada April 1999, lebih daripada 10,000 pengikut Falun Gong berkumpul secara aman berhampiran bangunan kerajaan untuk meminta pengiktirafan dan bebas daripada gangguan pihak kerajaan. Ramai melihat peristiwa ini sebagai peluang bagi pihak kerajaan melakukan penindasan berikutan pihak berkuasa telah menculik, menyiksa, menahan dan membunuh beribu-ribu pemimpin Falun Gong.

Sejak perhimpunan itu, para penganut Falun Gong menuntut agar pemimpin Parti Komunis dibicarakan kerana melakukan pembunuhan beramai-ramai dan jenayah terhadap kemanusiaan.

Ásatrú bermaksud kepercayaan terhadap tuhan-tuhan Norse Lama dan menjalani kehidupan yang sederhana dengan menyembah empat dewa utama. Agama ini sebenarnya telah wujud sejak beribu-ribu tahun, lebih lama daripada agama Kristian.

Walaupun Ásatrú sering disamakan dengan agama Neopagan, namun ia berbeza daripada aliran utama Neopaganisme. Ia berpegang teguh pada asas sejarah Nordic dan merangkumi kepercayaan rohani Politeistik.

Tidak ada amalan "universal" atau pemahaman tentang Ásatrú yang benar-benar wujud. Namun kebanyakan kumpulan penganutnya merayakan agama ini dengan blóts, acara komuniti yang didadakan beberapa kali setahun.

Mereka akan menyediakan mead (wain madu) atau arak dan melakukan ucap selamat kepada dewa-dewa, wira-wira dan nenek moyang mereka. Hammer of Thor merupakan lambang utama kepada ajaran agama ini.

Tiga prinsip yang menjadi asas bagi ajaran Bahá'í ialah :

Merupakan salah satu agama yang agak 'muda' di dunia, Bahá'í diasaskan pada tahun 1863 di Iran oleh Baha'u'llah. Dia percaya bahawa agama Bahá'í ini adalah salah satu wahyu daripada Tuhan pada waktu itu.

Para pengikut Bahá'í percaya bahawa bukan hanya seorang sahaja utusan tuhan yang dihantar dalam satu-satu agama itu. Mereka percaya beberapa orang nabi akan dihantar dalam setiap agama dan akan mendedahkan diri mereka dari semasa ke semasa.

Idea utama kepercayaan di sebalik agama Bahá'í adalah perpaduan antara manusia, agama dan perkara yang membawa manfaat kemanusiaan. Kini Bahá'i dianggarkan mempunyai 10 juta orang pengikut dan banyak cawangan di beberapa buah negara termasuk Israel.

Kumpulan agama dari Czech Republik ini mula diperkembangkan oleh seorang pensyarah bernama Ivo A. Benda. Pensyarah itu mendakwa dirinya mempunyai keupayaan untuk berkomunikasi secara telepati dengan makhluk luar angkasa.

Penganut agama ini percaya bahawa kapal angkasa makhluk asing sedang mengorbit bumi dari semasa ke semasa dan memerhatikan kita. Makhluk asing ini akan memberikan bantuan kepada sesiapa yang dilihat layak menerimanya dan akhirnya membawa kita ke dimensi lain.

Pada tahun 1997, dunia digemparkan dengan pembunuhan diri beramai-ramai oleh penganut agama Heaven's Gate dalam usaha untuk membebaskan diri dan jiwa mereka dari alam ini. Seramai 39 orang telah menemui ajal pada hari itu.

Orang ramai juga khuatir bahawa Universe People juga akan melakukan perkara yang sama memandangkan mereka membawa ajaran yang tidak jauh berbeza dengan Heaven's Gate.

Namun kebimbangan masyarakat telah berkurangan kerana pengasas Universe People iaitu Benda, menyakinkan semua orang bahawa ajarannya itu tidak akan membawa kepada pembunuhan diri beramai-ramai. Penganut Universe People percaya mereka perlu bersedia untuk menghadapi kaum Saurian atau Manusia Reptilia yang akan datang ke Bumi.

Agama Yorùbá ini berpangkalan di Nigeria, terutamanya kawasan Benin dan Togo yang mereka kenali sebagai Yorùbáland. Para penduduk di sini juga bertutur dalam bahasa yang mereka gelarkan Yorùbá.

Agama ini tidak mempunyai pengasas namun mereka percaya agama ini wujud disebabkan oleh satu Tuhan pencipta bernama Olodumare. Matlamat utama para pengikut Yorùbá adalah untuk menjadikan roh mereka bersatu dengan Tuhan pencipta itu.

Selain Olodumare, terdapat kumpulan dewa-dewa lain yang dikenali sebagai Orisha. Jumlah bilangan dewa-dewa Orisha ini adalah begitu banyak sekali antara 400 hingga 700 daripadanya.

Mereka sering melakukan ritual seperti bermain dram, upacara penyembuhan dan juga pemujaan roh. Semasa era pemerdagangan hamba abdi, para pengamal agama Yorùbá di Afrika telah dibawa ke Amerika dan dipaksa bekerja serta menganut agama Katolik dan Kristian. Kini, pengamal Yorùbá di Amerika bercampur kepercayaan dan amalan antara Yorùbá dan Kristian.

Agama Cao Dai (disebut sebagai gao-die) diasaskan pada tahun 1926 di Vietnam. Cao Dai juga merupakan nama Tuhan Agung agama ini, yang dipercayai bebas daripada sifat fizikal seperti jantina atau personaliti.

Dahulu, agama Cao Dai telah meminjam daripada fahaman agama Taoisme dari segi bentuk amalan ghaib, termasuk berkomunikasi dengan orang mati melalui pemujaan dan kini amalan ritual itu telah diharamkan oleh kerajaan Vietnam.

Agama ini mempunyai sekurang-kurangnya empat hingga enam juta pengikut. Simbol bagi agama ini ialah "all-seeing eye", iaitu mata kiri di dalam segitiga yang dapat ditemui di kuil gua mereka.

Kuil yang dibina di selatan Vietnam itu mempunyai hiasan naga dan pelbagai patung yang berwarna warni, di mana ribuan penganut datang untuk melakukan ibadat setiap tahun. Apa yang anehnya agama ini mempunyai campuran ajaran agama lain seperti Buddhisme, Kristian, Taoisme, Confucianisme dan Islam.


Kisah Babun Yang Berkhidmat Sebagai Tentera Afrika Selatan Dalam WW1 - Jackie The Baboon

Mungkin ada di antara pembaca iluminasi yang pernah mendengar kisah Jack, seekor babun yang bekerja sebagai konduktor isyarat kereta api di Afrika Selatan.

Namun, mungkin anda terkejut apabila mengetahui bahawa Jack bukanlah satu-satunya haiwan yang diambil bekerja oleh kerajaan negara ini.

Juga seekor babun spesis yang sama dengan Jack iaitu babun Chacma, Jackie berkhidmat di Rejimen Infantri Afrika Selatan ke-3 semasa Perang Dunia I.

Permulaan Jackies juga sama seperti Jack, sebagai haiwan peliharaan kepada seorang lelaki bernama Albert Marr.

Albert menemui Jackie berkeliaran di ladangnya lalu memutuskan untuk mengambil dan melatihnya sebagai salah seorang daripada ahli keluarganya, seperti mana dilakukan oleh orang lain.

Jackie tinggal bersama Albert untuk beberapa tahun dan belajar menjadi seekor babun yang bijak dan menghormati manusia. Kemudian pada tahun 1915, Albert Marr disenaraikan untuk menyertai Perang Dunia Pertama.

Tidak sanggup untuk meninggalkan haiwan kesayangannya, Albert bertanyakan kepada pihak atasannya sama ada Jackie juga boleh menyertai pasukan tentera.

Dan jawapan yang diberikan mengejutkan semua orang, iaitu babun ini dibenarkan untuk menyertai mereka.

Setelah mendaftar, Jackie diperlakukan dan dilayan sama seperti semua tentera yang lain. Ia diberi pakaian seragam, lengkap dengan butang dan lencana rejim, topi, buku gaji dan set catuan sendiri.

Bukan Jackie sahaja dilayan seperti askar lain, malah ia sendiri bertindak seperti anggota-anggota dalam pasukan itu. Apabila ia melihat seorang pegawai atasan, Jackie akan berdiri dan memberi salam tabik kepada mereka dengan betul.

Jackie juga akan menyalakan rokok untuk rakan-rakan pegawai dan tentera penjaga, kerja yang mana sangat cemerlang dilakukan disebabkan oleh deria bau dan pendengaran yang tinggi.

Disebabkan dedikasinya terhadap pasukan tentera Afrika Selatan, Jackie dijadikan maskot rasmi Rejimen Transvaal ke-3 dan dibawa ke mana-mana sahaja bersama dengan tentera.

Ia menghabiskan masa di parit di Perancis ketika perang tersebut dan malah cedera akibat tembakan api oleh musuh.

Dalam satu insiden tembak menembak di salah satu parit, Jackie dilihat membina dinding batu di sekeliling dirinya untuk perlindungan.

Ketika ia sibuk membina tembok, serpihan letupan terpelanting melepasi temboknya dan mengenai kaki kanannya.

Doktor rejimen itu kemudiannya mengusung Jackie ke hospital perkemahan dan cuba menyelamatkan kakinya, tetapi sayangnya, ia harus dipotong.

Jackie yang pengsan akibat kesan klorofom dan kesan lain yang tidak diketahui terhadap seekor babun, para doktor yakin bahawa haiwan ini tidak akan sembuh.

Akan tetapi, selepas beberapa hari, Jackie sedar dan bangun semula seperti sediakala.

Di atas keberaniannya, Jackie telah dianugerahkan pingat keberanian serta dinaikkan pangkat daripada prebet kepada koperal.

Akhirnya, di penghujung perang, Jackie dilepaskan di Kem Pelepasan Maitland di Cape Town. Ia meninggalkan pasukan tentera dengan kertas pelepasannya, pencen tentera dan borang pekerjaan awam untuk tentera yang dilepaskan.

Sebagai sahabat sejati, Jackie kembali ke ladang keluarga Marr, menghabiskan sisa kehidupannya sebagai haiwan kesayangan, sehingga menghembuskan nafas terakhir pada tahun 1921.

Sehingga hari ini, "Jackie the Baboon" adalah satu-satunya babun yang telah mencapai pangkat Prebet dalam Infantri Afrika Selatan, serta satu-satunya babun yang berperang dalam Perang Dunia I.


5 Fakta Menakjubkan Tentang Kucing Tak Berbulu - Sphynx

Pada pertengahan 1960-an, seekor kucing domestik melahirkan anak kucing tanpa bulu di Toronto, Kanada.

Walau bagaimanapun, anak kucing itu tidak seperti kucing kekurangan bulu yang biasa. Oleh kerana mutasi genetik semula jadi, anak kucing itu hampir tidak berbulu dan mendapat namanya dari dewa mitos Mesir terkenal, Sphinx.

Sphinx mempunyai badan singa dan kepala manusia. Kucing Sphynx dan kucing-kucing lain yang tidak berbulu secara semula jadi ditemui di seluruh dunia, bukan hanya di Kanada.

Pencinta kucing di Eropah dan Amerika telah membiak kucing Sphynx dengan kucing berbulu biasa dan membiak spesis ini sekali lagi kembali ke menjadi kucing tak berbulu selama lebih dari 40  tahun.

Tujuan di sebalik aktiviti pembiakan selektif ini adalah untuk mewujudkan kucing dengan genetik kolam gen yang besar dan peningkatan pembiakbakaan.

Dengan muka cengkung, mata berbentuk badam, telinga besar, dan badan yang licin, kucing Sphynx adalah bukti bahawa terdapat sesuatu yang istimewa mengenai seekor kucing melebihi daripada bulunya sahaja.

Jelas sekali bahawa kucing Sphynx tidak kelihatan seperti seekor kucing, tetapi lebih kelihatan seperti tikus. Sesetengah orang mungkin mengandaikan bahawa kucing-kucing ini adalah pemalu, membosankan dan tidak menarik.

Kucing Sphynx mungkin tidak mempunyai bulu, tetapi ia dipenuhi dengan kemesraan dan cinta. Pembiak kucing yang berpengalaman akan memberitahu anda bahawa kucing Sphynx ini mempunyai sifat yang sangat agresif.

Ia memaparkan tahap sifat keingintahuan, bertenaga, cerdas dan penuh kasih sayang yang tinggi terhadap pemiliknya.

Kucing Sphynx tersangat menawan hati dan dikenali secara meluas kerana melakukan tingkahlaku yang agak bodoh yang menarik perhatian pemiliknya.

Ia kadang-kala boleh menjadi cemerkap dalam cubaan untuk menarik perhatian. Sphynx sangat bertenaga dan nakal, serta sentiasa ingin berada dekat dengan tuannya.

Ia sering bertindak seperti anjing, sering menyapa pemiliknya di pintu dan bersemangat untuk bertemu dan menyiasat orang asing.

Walaupun kucing sphynx terkenal kerana menarik perhatian manusia, ia juga gemar ditemani oleh kucing baka lain dan juga beberapa jenis anjing.

Jika ditanyakan tentang mamalia yang berasal dari iklim sejuk di Amerika Utara, pasti anda terfikirkan haiwan berbulu tebal yang sedang menyusuri salji tebal, kan?

Ironinya, nenek moyang kucing Sphynx berasal dari kasawan utara yang sejuk.

Selepas seekor kucing dari Ontario, Kanada melahirkan anak kucing tanpa bulu pada pertengahan tahun 1960-an, 2 anak kucing Sphynx dilahirkan secara berasingan kepada pemilik di Minnesota dan Toronto.

Disebabkan usaha pembiakan kucing ini oleh pembiak pada ketika itu, garis keturunan kucing Sphynx berkembang dari masa ke masa.

Ia bukan hanya di Kanada, malah kucing Sphynx juga wujud di bahagian lain di dunia. Sebagai contoh, Sphynx Kanada mempunyai "doppelganger" atau kembar tanpa rambut iaitu kucing Donskoy di Rusia.

Jika anda mempunyai kucing Sphynx, jangan pula menyapukan krim pelindung matahari pada kucing kesayangan anda setiap kali ia berada di bawah matahari.

Walau bagaimanapun, anda harus ingat bahawa disebabkan kekurangan bulu padat, kulit kucing Sphynx lebih sensitif daripada kucing lain.

Jadi, kulitnya boleh terbakar akibat cahaya matahari panas. Sphynx juga adalah jenis kucing yang lebih panas badannya, sekitar 4 darjah Celcius lebih panas daripada purata kucing biasa.

Jika anda membawanya keluar pada hari panas yang teruk, ia akan boleh menjadi tersangat panas. Dan walaupun Sphynx boleh bertahan dalam cuaca sederhana di luar rumah, kebanyakan masa ia harus diletakkan di dalam rumah.

Hanya disebabkan kucing Sphynx tidak berbulu, anda mungkin tertipu memikirkan bahawa kucing ini adalah sentiasa bersih.

Walau bagaimanapun, ini tidak sepenuhnya benar. Walaupun bulu kucing biasa bertindak seperti magnet terhadap zarah debu, debunga dan bahan-bahan lain, kulit kucing Sphynx pula menghasilkan banyak minyak.

Rembesan minyak pada kulit kucing normal akan membantu menjaga bulu agar licin dan berkilat, tetapi dalam kes kucing Sphynx, ia membentuk satu selaput berminyak pada badannya.

Pakar kucing menyarankan agar pemilik Sphynx harus memandikan kucing ini sekurang-kurangnya sekali seminggu untuk memastikan ia bersih dan segar.

Tidak seperti kucing biasa, kucing Sphynx memerlukan banyak perhatian, penjagaan dan makanan istimewa.

Kucing Sphynx tersangat lapar disebabkan oleh metabolisme yang sangat tinggi dan sentiasa mempunyai selera makan yang tinggi.

Ia memerlukan diet yang tinggi dalam protein untuk kesihatan yang optimum. Dengan kata lain, menjaga kucing Sphynx dengan baik dan sihat bermakna anda harus berbelanja besar terhadap makanan kucing yang bermutu tinggi.


Megalodon - Kisah Jerung Paling Besar Dan Ganas Di Dunia

Jerung Megalodon adalah salah satu pemangsa paling bengis dan terbesar yang pernah berenang di lautan.

Mampu mencapai 2 kali saiz Tyrannosaurus Rex dan dengan kekuatan gigitan yang mampu menghancurkan sebuah kereta, meg, atau Megalodon Carcharocles, adalah penguasa laut pada zaman prasejarah.

Walau bagaimanapun, berada di puncak rantaian makanan bukanlah penentu kelangsungan hidup Megalodon, kerana ikan jerung ini telah pupus sekitar 2.6 juta tahun yang lalu.

Ia adalah salah satu misteri yang masih menjadi tanda tanya sehingga kini.

Terdapat teori-teori yang tidak terkira banyaknya, tetapi tidak ada yang dapat menjelaskan mengapa, sebelum munculnya kemanusiaan, salah satu pemangsa paling dahsyat di lautan lenyap.

Megalodon adalah jerung terbesar yang pernah didokumentasikan, namun betapa besarnya saiz haiwan ini berbeza berdasarkan sumber-sumber belainan.

Anggaran sederhana mengatakan bahawa jerung ini membesar sehingga 18 meter, kira-kira saiz standard laluan boling.

Namun, sumber-sumber lain mengatakan bahawa ia jauh lebih besar dan yakin bahawa Megalodon mampu mencapai lebih daripada 24 meter, menjadikannya sama panjang dengan 3 buah bas 2 tingkat yang terkenal di London.

Apa-apa pun, saiz Megalodon ini tetap membuatkan jerung-jerung yang wujud pada hari ini menjadi kerdil.

Menurut pakar jerung, Peter Klimley, jika jerung putih moden berenang di sebelah Megalodon, ia hanya akan hampir sama dengan panjang zakar Megalodon sahaja.

Berat badan Megalodon pula sesuai dengan saiznya. Megalodon dewasa dilaporkan boleh membesar sehingga seberat 30,000 kilogram hingga 65,000 kilogram.

Gigi megalodon adalah alat terbaik yang ditemui oleh para penyelidik bagi mendapatkan sebarang maklumat tentang binatang yang telah lama hilang ini, dan ia mampu menggambarkan kesakitan yang dapat dicetuskan oleh raksasa laut ini.

Nama megalodon ini sendiri secara harfiah bermaksud "gigi besar." Fosil gigi terbesar yang berjaya ditemui mencatatkan rekod 17.5 sentimeter, 3 kali lebih besar daripada gigi jerung putih biasa.

Sesetengah laporan menyebut gigi haiwan ini berukuran lebih daripada 17.8 sentimeter, hampir-hampir 10 kali ganda saiz purata gigi manusia.

Seperti jerung putih, gigi megalodon berbentuk segi tiga, simetri dan bergerigi, yang menjadikannya sempurna untuk merobek daging mangsa.

Menurut penyelidik, gigi jerung bertukar atau berganti, satu set gigi setiap 1 hingga 2 minggu dan menghasilkan di antara 20,000 hingga 40,000 gigi dalam seumur hidup.

Gigi gergasi megalodon ini terletak di dalam rahang yang sudah tentunya lebih besar.

Diameter gigitan rahang Megalodon adalah sekitar 2.7 meter kaki dengan lebar 3.3 meter, cukup besar untuk menelan dua orang dewasa berdiri bersebelahan hanya dalam catu bukaan mulut.

Rahang-rahang ini adalah yang paling kuat dan menakutkan yang pernah mengganas di Bumi. Daya gigitan manusia secara purata adalah sekitar 1,317 newton.

Namun, daya gigitan megalodon dicatatkan di antara 108,514 dan 182,201 newton. Ini bermakna daya gigitan Megalodon adalah sekitar 138 kali ganda daya gigitan manusia, membolehkan ia mampu untuk menghancurkan sebuah kereta dengan mudah.

Semasa zaman itu, ia dipercayai bahawa megalodon menjadikan semua haiwan di hampir setiap sudut lautan sebagai makanannya kerana giginya telah ditemui di setiap benua kecuali Antartika.

Jerung ini lebih gemarkan perairan yang hangat, cenderung untuk berada di lautan yang cetek dan bersuhu sederhana serta memburu di perairan yang meliputi sebahagian besar planet.

Tetapi disebabkan oleh megalodon adalah haiwan yang sangat besar, jerung ini perlukan makanan yang banyak iaitu kira-kira 1,000 kilogram sehari.

Ia menjadikan mamalia marin yang besar seperti paus sebagai mangsa utama, tetapi apabila makanan sebesar ini berkurangan, megalodon akan mencari haiwan lebih kecil untuk menjadi hidangan, seperti ikan lumba-lumba, anjing laut serta jerung yang lebih kecil.

Menurut sesetengah penyelidik, haiwan-haiwan yang diserang Megalodon tidak mati dengan mudah dan cepat. Ia akan memburu secara strategik dengan memakan sirip atau ekor mangsa terlebih dahulu, membuatkan mangsa terluka dan sukar untuk melarikan diri.

Semasa zaman kegemilangannya, Megalodon berada di puncak rantaian makanan secara mutlak. Para saintis percaya bahawa Megalodon dewasa tidak mempunyai pemangsa, menjadikannya seperti raja lautan.

Satu-satunya ketika di mana ia terdedah kepada bahaya adalah selepas dilahirkan dan bersaiz 2.13 meter.

Dari masa ke masa, jerung yang lebih besar dan tebal seperti jerung hammerhead berani mennyerang Megalodon kecil, seolah-olah ingin mengusir haiwan ini daripada lautan sebelum ia membesar untuk menguasai lautan.

Sukar untuk membayangkan bagaimana pemangsa sekuat dan sebesar Megalodon boleh pupus dari muka Bumi. Tetapi sekitar 2.6 juta tahun yang lalu, pada akhir zaman Pliocene, Megalodon terakhir dilaporkan mati.

Tiada siapa tahu dengan pasti bagaimana ia berlaku, tetapi ada teori yang terhasil.

Satu teori menyatakan bahawa penyejukan suhu air adalah penyebab kepada kematian Megalodon. Sekitar 3 juta tahun yang lalu, perairan Amerika Tengah yang menghubungkan Lautan Atlantik dan Pasifik ditutup yang secara mendadak yang menyebabkan penyejukan lautan bumi.

Sesetengah penyelidik percaya bahawa Megalodon tidak dapat menyesuaikan diri dengan perairan yang menyejuk.

Walau bagaimanapun, mangsa-mangsa haiwan ini mampu bertahan dan berhijrah ke laut sejuk di mana tidak dapat diikuti oleh Megalodon. , dan masuk ke dalam perairan yang lebih sejuk di mana megalodon tidak dapat diikuti.

Menurut Muzium Sejarah Alam di London, perairan sejuk juga membunuh beberapa sumber makanan Megalodon, yang mungkin mempunyai kesan melumpuhkan terhadap jerung ini.

Hampir sepertiga daripada semua haiwan marin besar pupus setelah air menjadi sejuk dan kehilangan ini mempengaruhi seluruh rantaian makanan lautan.

Walau bagaimanapun, kajian baru-baru ini menunjukkan bahawa pengedaran geografi megalodon tidak meningkat dengan ketara dalam tempoh laut panas atau berkurangan dengan ketara dalam tempoh yang lebih sejuk, menunjukkan bahawa terdapat sebab-sebab lain yang menyumbang kepada kepupusannya.

Sesetengah saintis menyatakan bahawa perubahan pada dinamik rantaian makanan sebagai punca kemerosotan bilangan Megalodon.

Dana Ehret, kurator paleobiologi di Muzium Negeri New Jersey memberitahu National Geographic bahawa disebabkan oleh megalodon bergantung pada ikan paus sebagai sumber makanan, jumlah pemangsa ini akan merosot apabila jumlah ikan paus berkurangan.

Tanpa sebilangan besar ikan paus untuk dimakan, saiz tubuh Megalodon yang terlalu besar membahayakan diri sendiri.

Selain itu, pemangsa lain, seperti jerung putih dan paus pembunuh, berada kawasan sekitar dan juga bersaing untuk memakan ikan paus yang semakin berkurangan.

Bilangan mangsa yang kecil dan bilangan persaingan yang lebih besar memberikan masalah besar kepada megalodon.

Walaupun ahli sains berhujah tentang sebab utama kepupusan Megalodon, namun mereka sangat bersetuju tentang satu perkara, iaitu Megalodon telah lenyap buat selama-lamanya.

Satu teori umum yang mengatakan bahawa Megalodon yang masih wujud, yang digambarkan dalam filem The Meg pada tahun 2018, adalah bahawa pemangsa gergasi ini masih berenang-renang di laut dalam yang masih belum diterokai manusia.

Teori ini agak munasabah memandangkan sebahagian besar lautan Bumi masih belum diterokai.

Walau bagaimanapun, kebanyakan saintis percaya bahawa sekiranya megalodon masih hidup, kita pasti akan tahu mengenainya.

Jerung ini sudah tentu akan meninggalkan tanda gigitan besar pada makhluk laut besar lain seperti ikan paus dan akan ada gigi baru yang jatuh dari mulut Megalodon bertaburan di lantai lautan.


8 Barangan Kegunaan Harian Paling Tua Dan Masih Elok Sehingga Kini

Setiap hari kita melakukan pelbagai perkara seperti bangun tidur, berpakaian, makan, bekerja dan banyak lagi aktiviti lain. Masyarakat yang hidup pada zaman dahulu juga mempunyai aktiviti mereka tersendiri. Ia mungkin sama atau berbeza berbanding apa yang kita lakukan sekarang.

Pakar sejarah cuba mengkaji bagaimana aktiviti kehidupan masyarakat zaman dahulu. Dengan pelbagai penemuan barangan harian yang masyarakat dahulu gunakan, sedikit sebanyak kita tahu bagaimana mereka menjalani kehidupan. Berikut adalah beberapa barangan harian masyarakat purba yang paling tua pernah ditemui.

Gaun Tarkhan adalah pakaian dan kain tenunan tertua di dunia. Ia telah ditemui pada tahun 1912 oleh seorang ahli arkeologi Mesir yang terkenal iaitu William Flinders Petrie. Petrie menemui bungkusan pakaian itu di dalam salah satu makam di Tarkhan, 50km daripada selatan Kaherah.

Bungkusan pakaian itu tidak dikenali sehinggalah ia dibersihkan dan dihantar ke Muzium Victoria dan Albert di London untuk pemuliharaan pada tahun 1977. Salah satu daripada hasil tenunan itu ialah kemeja leher V yang masih terpelihara dengan baik.

Pada tahun 2016, satu ujian radiokarbon mendapati pakaian itu mungkin dihasilkan pada tahun 3482-3102 SM iaitu ketika Dinasti Mesir yang pertama. Hari ini, pakaian itu merupakan salah satu koleksi pakaian yang dipamerkan di Muzium Arkeologi Mesir di London.

Baru-baru ini apabila ahli arkeologi menjelajah Makam Ptahmes iaitu pembesar bandar Memphis pada zaman Mesir purba, mereka telah menemui beberapa balang yang pecah. Salah satu daripada balang itu mengandungi jisim putih yang padat, serta kain kanvas yang menutupi balang itu supaya kandungannya terpelihara.

Selepas melarutkan sampel jisim itu, penyelidik telah membersihkan protein dan menganalisa bahan itu menggunakan kromatografi cair. Hasilnya, sampel daripada jisim putih itu menunjukkan bahawa ia adalah produk tenusu yang diperbuat daripada susu lembu dan biri-biri.

Kain yang menutupi balang itu telah menyokong lagi teori bahawa balang itu digunakan untuk membuat keju yang padat sekitar 3200 tahun yang lalu.

Permaidani Pazyryk adalah permaidani yang paling lama diketahui kewujudannya. Permaidani yang dalam keadaan hampir sempurna itu ditemui di dalam makam diraja di Lembah Pazyryk di Siberia, Rusia. Berdasarkan ujian radiokarbon yang dijalankan, ahli arkeologi berpendapat permaidani itu dihasilkan antara abad ke-5 atau ke-4 SM.

Permaidani itu ditenun menggunakan teknik yang dikenali sebagai "simpul dua simetris atau simpulan Turki" dan mengandungi lebih daripada 1 juta tenunan. Para penyelidik masih lagi belum dapat menentukan dari mana permaidani itu berasal.

Sebahagian para penyelidik berpendapat permaidani itu berasal daripada Parsi, sementara sebahagian yang lain mencadangkan ia berasal dari Asia Tengah.

Gelang tangan tertua di dunia ini diperbuat daripada batu hijau yang digilap. Gelang yang dianggarkan berusia 40,000 tahun ini ditemui di rantau Altai di Siberia pada tahun 2008.

Saintis percaya ia dihasilkan oleh orang-orang Denisova, membuktikan mereka adalah lebih maju daripada apa yang disangkakan. Teknologi penghasilan gelang ini dapat dilihat dengan lebih kerap pada zaman selepas mereka iaitu zaman Neolitik.

Gelang yang diperbuat daripada klorit ini ditemui di dalam Gua Denisova yang terkenal dan dipercayai kepunyaan seseorang yang mempunyai pangkat dalam masyarakat ketika itu.

Salah satu salinan tulisan Buddha Mahayana yang dipanggil The Diamond Sutra adalah contoh lengkap buku bercetak terawal di dunia pernah direkodkan. Dokumen yang dianggarkan bertarikh 868 Masihi ini ditemui di Gua Mogao di Dunhuang, China pada awal abad ke-20 oleh seorang sami Taoisme.

Catitan The Diamond Sutra merupakan satu teks ringkas yang terjemahan bahasa Inggerisnya dianggarkan mengandungi kira-kira 6000 patah perkataan. Walau bagaimanapun, mesej yang terkandung di dalamnya amat mendalam dan terbuka kepada pelbagai tafsiran.

Salah satu tafsiran paling asas dalam The Diamond Sutrai ialah nasihat Buddha kepada pengikutnya untuk "melihat melalui ilusi realiti yang mengelilingi mereka" agar mengenali apa yang benar dan palsu.

Satu batu bersurat daripada zaman Babylon kuno telah ditemui oleh ahli arkeologi yang bertarikh sekitar tahun 1750 SM. Dalam batu bersurat itu, terkandung aduan seorang saudagar tembaga yang marah bernama Nanni.

Nanni telah menulis aduan mengenai ketidak puasan hatinya dalam berurus niaga dengan seorang lagi saudagar bernama Ea-nasir. Nanni mendakwa bahawa Ea-nasir telah menjalankan perjanjian yang berat sebelah. Batu bersurat ini merupakan aduan pengguna paling tua pernah ditemui dan kini ia dipamerkan di Muzium British.

Hampir semua bahan organik seperti kulit haiwan yang digunakan oleh orang-orang Paleolitik atau Neolitik telah hilang. Namun, dalam persekitaran yang betul, bahan-bahan ini boleh bertahan selama ribuan tahun. Salah satu contoh ialah kasut kulit yang dipakai oleh masyarakat purba.

Kasut kulit itu ditemui di sebuah gua di Armenia dan dianggarkan berusia sekitar 5,500 tahun setelah dilakukan ujian radiokarbon. Kasut kecil yang ditemui itu dipercayai milik kepada seorang wanita mengikut piawaian Eropah dan Amerika moden.

Kasut prasejarah itu terpelihara oleh keadaan sejuk serta kering di dalam gua itu dan lapisan kambing biri-biri yang menutupinya. Beberapa barangan lain seperti bekas gandum, barli dan aprikot juga ditemui bersama-sama dengan kasut itu. Tidak dapat dipastikan mengapakah barangan ini disimpan di dalam gua itu.

Pada tahun 2014, satu pasukan ahli arkeologi telah menggali sebuah makam di barat China dan menemui dua mayat pendaki nomad dan sepasang seluar panjang dengan tenunan bercorak. Seluar yang dianggarkan berusia 3000 tahun itu merupakan seluar paling tua pernah ditemui.

Penemuan ini telah memberi sokongan kepada teori bahawa manusia purba sudah beralih daripada memakai kain kepada seluar panjang yang dilihat praktikal untuk menunggang kuda pada masa itu.

Seluar purba ini diperbuat daripada bulu, mempunyai kaki yang lurus dan kelangkang yang lebar. Seluar itu dijahit bersama-sama tiga helai kain bulu berwarna coklat. Seluar ini juga mempunyai tali untuk diikat pada pinggang.


Hidup Seorang Diri Selama 18 Tahun di Pulau San Nicolas - Kisah Juana Maria

Island of the Blue Dolphins adalah sebuah buku yang ditulis oleh penulis Amerika bernama Scott O'Dell. Ia mengisahkan tentang seorang gadis yang terkandas di sebuah pulau di Lautan Pasifik. Namun, novel kanak-kanak yang popular ini sebenarnya berdasarkan pada kisah benar.

Watak protagonis di dalam novel ini diilhamkan oleh Juana Maria yang juga lebih dikenali sebagai 'Lone Woman of San Nicolas Island'. Wanita itu telah terkandas di sebuah pulau yang terletak di luar pantai California selama 18 tahun.

Bulu dan kulit haiwan merupakan salah satu sumber semula jadi yang diperdagangkan antara penduduk pribumi di Amerika Utara dan penjajah Eropah. Menjelang tahun 1800-an, para penjajah ini telah mendapatkan bulu dan kulit berharga mereka sendiri.

Ketika itu, syarikat-syarikat perniagaan bulu dan kulit haiwan telah ditubuhkan bagi memenuhi permintaan pasaran. Salah satu syarikat saudagar barangan ini yang terkenal ialah Russian-American Company yang ditubuhkan dan dikawal selia oleh Rusia.

Pada tahun 1811, syarikat itu mula melakukan aktiviti memburu memerang di sepanjang pantai California kerana kulit haiwan itu mempunyai nilai yang tinggi. Pada peringkat awal, sekumpulan penduduk asli puak Kodiak dari Alaska seramai 25 hingga 30 orang telah diupah sebagai pemburu untuk ekspedisi ini.

Pada satu ketika semasa ekspedisi ini berlangsung, puak asli Kodiak telah ditinggalkan di Pulau San Nicolas secara berperingkat untuk memburu anjing laut pula. Walaupun pulau itu sedikit jauh dan terpencil daripada tanah besar di California, namun ia mempunyai penghuni asal yang dikenali sebagai 'Nicoleños'.

Kaum Kodiak dikatakan mengalami konflik dengan penduduk pulau itu dan telah membunuh hampir semua kaum lelaki Nicoleño. Wanita dan kanak-kanak Nicoleño pula telah diambil menjadi hamba.

Sejarah tidak menceritakan dengan jelas apa yang berlaku terhadap puak Kodiak selepas itu kerana mereka menghilang daripada pulau itu pada suatu ketika. Ada yang berpendapat mereka telah meninggalkan San Nicolas, sebahagian yang lain pula beranggapan mereka telah dibunuh oleh kaum wanita Nicoleño.

Malang bagi puak Nicoleño, populasi mereka telah menurun secara drastik selepas berhadapan dengan puak Kodiak. Setelah puak Kodiak meninggalkan San Nicolas, dianggarkan kurang daripada seratus orang sahaja puak Nicoleño yang berada di pulau itu.

Pada sekitar tahun 1830-an, ramai puak Nicoleño yang masih ada telah meninggalkan San Nicolas. satu pasukan mubaligh yang dikenali sebagai Santa Barbara Mission telah melakukan operasi pada tahun 1835 untuk membawa puak Nicoleño ini ke tanah besar. Operasi itu berjaya membawa keluar semua penduduk kecuali seorang, dia ialah Juana Maria.

Mengikut satu versi cerita, Juana Maria telah menaiki kapal penyelamat mubaligh itu namun menyedari bahawa anak kecilnya hilang. Dia kemudian kembali ke kampungnya tetapi mendapati bahawa anaknya telah dibunuh oleh anjing liar. Disebabkan ribut yang sedang menghampiri, kapal mubaligh itu terpaksa meninggalkan pular itu dengan cepat.

Tidak semua orang percaya dengan versi popular cerita ini. Satu lagi versi menceritakan, disebabkan ribut menghampiri pulau itu, krew kapal tidak menghitung para penduduk yang diselamatkan dan mereka meninggalkan pulau itu dalam keadaan tergesa-gesa.

Kapal yang diberi nama Poer es Nada itu dijadualkan akan kembali ke Pulau San Nicolas semula apabila cuaca kembali reda, tetapi malangnya ia karam setelah berlabuh di San Francisco.

Akibatnya, Juana Maria telah menghabiskan 18 tahun hidupnya dengan tinggal seorang diri di pulau terpencil itu. Selama bertahun-tahun selepas itu, beberapa percubaan telah dibuat untuk mencari Maria namun tiada satu pun yang berjaya.

Ia mungkin kerana Juana Maria tinggal di dalam sebuah gua di pulau itu sepanjang berada di situ. Kediamannya itu juga membolehkan Juana Maria terselamat daripada orang Rusia dan puak Kodiak yang kembali ke pulau itu untuk memburu memerang dan anjing laut dari masa ke semasa.

Pada tahun 2012, seorang ahli arkeologi dilaporkan telah berjaya menemui gua di mana Juana Maria tinggal setelah 20 tahun mencarinya. Pada tahun 2018 pula, seorang penyelidik sejarah iaitu Susan Morris mencadangkan bahawa Juana Maria mungkin pernah menemui pendatang yang singgah di pulau itu.

Ini kerana selain daripada pemburu memerang dan anjing laut, pemburu gajah laur, pemburu kepah atau penyeludup mungkin pernah bertemu dengan wanita itu. Tekaan ini dibuat Morris berdasarkan log kapal dan jurnal menunjukkan bahawa semua kumpulan ini pernah singgah di Pulau San Nicolas.

Salah satu bukti paling menarik datangnya daripada satu artikel yang dikeluarkan oleh akhbar Boston Atlas pada tahun 1847. Ia mengisahkan tentang berdozen kapal yang pernah berlabuh di pulau itu. Dalam salah satu persinggahan itu, sekumpulan pelayar telah menemui seorang wanita yang tinggal di situ.

Walau bagaimanapun, wanita yang ditangkap oleh para pelayar itu telah berjaya meloloskan diri tidak lama kemudian dan bersembunyi. DIa tidak lagi ditemui selepas itu. Namun, kebenaran cerita ini tidak dapat dipastikan.

Akhirnya pada tahun 1853, Juana Maria telah ditemui oleh seorang pengumpul kulit dan bulu haiwan bernama George Nidever. Nidever pernah diminta oleh kumpulan mubaligh Santa Maria Mission untuk mencari Juana Maria sekiranya singgah di pulau itu untuk memburu haiwan.

Ini merupakan cubaan kali ketiga Nidever mencari Maria sambil memburu. Juana Maria kelihatan gembira apabila melihat Nidever serta anak-anak kapalnya dan bersedia untuk mengikuti mereka kembali ke tanah besar.

Di Santa Barbara, Juana Maria telah menjadi tumpuan dan dia telah didatangi ramai orang yang ingin melawatnya. Juana Maria kelihatan seronok dengan layanan yang diterimanya itu.

Malangnya setelah tujuh minggu berada di tanah besar, Juana Maria telah meninggal dunia akibat disentri atau berak berdarah. Dia kemudian dikebumikan di sebuah kubur yang tidak bertanda berhampiran dengan bangunan Santa Barbara Mission.


Kenapakah Kita Biasanya Mendapat Idea-Idea Yang Menarik Ketika Sedang Mandi?

Bagi kebanyakan manusia, mandi merupakan satu keperluan harian. Selain untuk tujuan membersihkan tubuh badan, mandi juga merupakan satu terapi atau cara untuk merehatkan diri. Sebab itulah biasanya badan yang kelesuan akan merasa segar selepas mandi.

Percaya atau tidak, ketika mandi sebahagian besar manusia biasanya akan terfikir mengenai idea-idea baru atau perkara menarik tentang pelbagai perkara. Sebagai contoh, sekiranya anda seorang jurutera atau pengaturcara, ada kalanya ketika sedang mandi inilah anda akan mendapat ilham atau solusi untuk penyelesaian sesuatu masalah yang sedang cuba diselesaikan.

Mungkin tidak semua manusia akan atau pernah mengalami perkara ini tetapi boleh dikatakan majoriti manusia pernah merasainya. Menurut satu kajian, sekitar 72% manusia biasanya akan mendapat idea kreatif atau ilham ketika sedang mandi.

Persoalannya, adakah perkara ini normal? Apakah terdapat penjelesan dari segi sains disebalik perkara ini?

Seorang ahli psikologi Scott Barry Kaufman, dalam satu persidangan dalam talian bersama 26 orang pakar dalam bidang ini mendedahkan 72% manusia akan mendapat idea kreatif ketika sedang mandi.

Secara umumnya, otak manusia akan akan melahirkan idea yang kreatif apabila mengalami salah satu daripada perkara berikut:

Dalam kes ini, keadaan otak manusia yang berada dalam keadaan tenang ketika mandi menjadi punca bagaimana ianya mampu melahirkan idea yang kreatif. Persekitaran bilik mandi yang santai dan bersendirian membenarkan minda bergerak bebas tanpa sebarang prasangka.

Otak manusia merupakan satu organ yang sangat kompleks. Setiap bahagian otak mempunyai fungsinya yang tersendiri. Dalam hal ini, bahagian otak yang dikenali sebagai prefrontal cortex yang berfungsi menghasilkan idea-idea kreatif ketika sedang mandi ini.

Bahagian otak ini sememangnya diketahui berfungsi dalam merancang tingkah laku kognitif kompleks, ekspresi keperibadian, membuat keputusan, dan mengawal tingkah laku sosial .

Apabila anda sedang memikirkan tentang sesuatu perkara, otak anda akan terlalu fokus untuk mencari penyelesaian terhadap sesuatu permasalahan. Akibatnya, skop pemikiran akan menjadi kecil. Sebaliknya, apabila anda berehat, anda melepaskan perhatian ini, yang membolehkan korteks meneroka dan berfikiran luas.

Apabila anda sedang melakukan perkara yang dianggap tidak produktif seperti mandi atau memandu, rangkaian neural yang berkaitan dengan pemikiran sedar akan dinyahaktifkan dan rangkaian yang membentuk Rangkaian Mod Lalai (Default Mode Network - DMN), bersamaan dengan mod auto-perintis neurologi diaktifkan. Maka, lahirlah idea-idea kreatif tersebut.

Walaupun kita kadang-kala mendapat idea kreatif sewaktu sedang mandi, ada kalanya ia menjadi sia-sia kerana kita akan terus lupa akan idea tersebut tidak lama selepas mandi. Bagi mengatasi perkara ini, adalah dinasihatkan untuk kita mencatatkannya dalam buku atau menyimpan idea tersebut dalam telefon pintar sebaik sahaja selepas mandi.

Memiliki buku nota kecil untuk dibawa kemana-mana merupakan satu perkara yang bagus untuk diamalkan. Ramai pemikir, contohnya Perdana Menteri Malaysia kini, Dr. Mahathir Mohamed yang sentiasa membawa buku nota kecil kemana-mana sahaja untuk menulis idea yang terlintas difikiran tidak kira masa agar ianya tidak luput dari fikiran.


Ziggurat - Bangunan Binaan Manusia Purba Kononnya Untuk Mencapai Syurga

Dengan binaan teres besar yang semakin mengurang apabila bangunan meningkat tinggi, Ziggurat dengan mudah dikenal pasti sebagai gunung buatan manusia. Struktur binaan Ziggurat yang terkenal ini sering dikaitkan dengan agama Mesopotamia purba. Ziggurat ini dibina oleh penduduk di Empayar Sumeria, Akkadia, Assyria, Elamite, Eblaite dan Babylon untuk agama mereka.

Pada zaman itu, setiap kota utama di Empayar Mesopotamia mempunyai Ziggurat mereka sendiri. Namun, kebanyakan daripadanya telah musnah ditelan zaman. Antara beberapa Ziggurat terkenal yang masih selamat termasuk Ziggurat Besar Ur di Iraq dan Chongha Zanbil yang terletak di Iran.

Ziggurat adalah bangunan yang didedikasikan kepada tuhan-tuhan mereka. Setiap bandar di Mesopotamia mempunyai tuhan yang utama. Sebagai contoh, Marduk adalah dewa Babylon, Enki adalah dewa Eridu dan Ishtar pula adalah dewi Nineveh.

Di bahagian atas Ziggurat terletak sebuah kuil tempat pemujaan tuhan-tuhan ini. Para sami akan melakukan pelbagai ritual, perayaan dan juga korban di sini. Kuil ini dibina pada bahagian atas Ziggurat kerana mereka mahu kuil itu berapa sehampir mungkin dengan syurga.

Perkataan 'Ziggurat' berasal daripada bahasa Akkadia iaitu 'ziqqurratu' yang diterjemahkan dengan pelbagai cara untuk maksud 'puncak gunung', 'bangunan tinggi' atau 'pembinaan kawasan tinggi'.

Nama ini sesuai dengan Ziggurat memandangkan beberapa binaan bangunan ini sememangnya menjulang tinggi. Di dalam kitab Bible, terdapat kisah mengenai Menara Babil yang menceritakan bahawa manusia ingin mendaki syurga untuk mencari tuhan.

Menara Babil dipercayai merupakan salah satu Ziggurat yang pernah dibina semasa Empayar Babylon. Ziggurat yang dimaksudkan itu dinamakan sebagai Etemenanki yang bermaksud 'Rumah asas langit dan bumi'.

Pembinaannya telah dimulakan oleh Namrud untuk menyatukan manusia selepas peristiwa Banjir Besar. Menurut Genesis 11: 1-9 di dalam Bible, para masyarakat ketika itu bertutur dalam satu bahasa sahaja di bawah pemerintahan Namrud. Dengan kelebihan komunikasi ini, pembinaan Menara Babil telah dilakukan dan menyasarkan ianya cukup tinggi untuk mencapai syurga.

Tuhan akhirnya telah mempelbagaikan bahasa pertuturan masyarakat itu dalam hanya semalaman dan mereka tidak lagi memahami antara satu sama lain. Penemuan rekod sejarah menunjukkan Ziggurat ini mempunyai ketinggian 92 meter namun malangnya Etemenanki telah dirobohkan dan terbengkalai sejak zaman dahulu lagi.

Secara umumnya, teras Ziggurat dibina dengan batu-bata lumpur dengan lapisan tambahan batu-bata yang dibakar untuk perlindungan. Ini bermakna Ziggurat adalah sebuah binaan yang kukuh, tidak berongga dan berstruktur.

Bagi masyarakat Mesopotamia purba, lumpur dianggap sebagai salah satu bahan suci. Oleh itu, mereka memilih untuk menggunakan lumpur dalam pembinaan Ziggurat.

Tapak asas Ziggurat dibina sama ada berbentuk empat segi sama atau empat segi tepat. Kemudian beberapa teres akan ditambah di atas pangkalan ini secara berperingkat.

Apabila setiap tahap ditambah, kawasan platform akan semakin mengecil dan kedua-dua sisi mencondong ke atas. Pada puncak Ziggurat ini satu kuil akan dibina dan didedikasikan kepada salah satu dewa Mesopotamia.

Pembinaan struktur monumental yang besar ini sememangnya memerlukan sejumlah besar tenaga kerja manusia dan sokongan organisasi. Oleh itu, Ziggurat sentiasa dibiayai oleh penguasa negeri-negeri penting di Era Mesopotamia.

Semasa abad ke-3 SM, terdapat ketegangan politik telah berlaku antara pihak kuil yang diwakili oleh sami dan istana yang diwakili oleh raja-raja. Melalui pembinaan Ziggurat, raja-raja telah menunjukkan bahawa kekuasaan mereka juga diperluaskan ke ruangan agama.

Pembinaan bangunan Ziggurat oleh pemerintah sekular diteruskan pada zaman yang seterusnya. Semasa Embayar Neo-Babylon, Nebuchadnezzar II yang memerintah antara abad ke-7 dan ke-6 SM telah melakukan pembinaan semula Ziggurat Etemenanki yang tergendala.

Namun, selama beribu-ribu tahun lamanya banyak Ziggurat ketamadunan Mesopotamia telah dirobohkan. Misalnya, Ziggurat Etemenanki telah terbengkalai ketika Alexander the Great memasuki Babylon.

Sebelum dia meninggalkan Babylon untuk pergi ke Timur, Alexander telah mengeluarkan arahan untuk Etemenanki dibina semula. Walau bagaimanapun, apabila dia kembali semula ke Babylon dia mendapati bahawa tiada kemajuan yang dibuat.

Alexander akhirnya mengarahkan agar tapak lama Ziggurat itu dirobohkan supaya Ziggurat baru dapat dibina di atasnya. Namun, kematiannya pada tahun 323 SM menjadikan rancangannya membina Ziggurat itu juga tergendala.

Terdapat beberapa buah Ziggurat yang masih selamat sehingga hari ini. Di wilayah Khuzestan di Iran, terdapat Ziggurat yang dinamakan sebagai Chogha Zanbil. Ia merupakan salah satu Ziggurat yang masih terpelihara dengan baik.

Struktur Ziggurat yang besar ini bukan sahaja menempatkan beberapa buah kuil, malah juga terdapat beberapa buah istana yang dibina di dalamnya.

Satu lagi Ziggurat yang terkenal dan masih terpelihara ialah Ziggurat Besar Ur di Iraq. Peranan Ziggurat purba ini juga dapat dilihat pada zaman moden. Pada tahun 1985, Presiden Iraq ketika itu iaitu Saddam Hussein telah mengarahkan agar Ziggurat Besar Ur ini dibina semula.

Setiap batu-bata yang digunakan dalam pembinaan ini mempunyai cetakan nama pemerintah itu. Saddam ini dilihat sebagai salah seorang pemerintah hebat seperti Nebuchadnezzar.


Kisah Menyayat Hati Pengembala Kambing Syria Menjadi Bilionaire Perancis - Mohed Altrad

Mohed Altrad tidak tahu berapa usianya. Tiada dokumen yang direkodkan berkenaan hari beliau dilahirkan ke dalam suku kaum Badwi yang mengembara di padang pasir Syria.

Untuk memudahkan, anak-anaknya memilih tarikh 9 Mac secara rawak, dan bagi tahun kelahiran, Mohed terpaksa memilih tahun di mana beliau datang ke Montpellier, Perancis, 70 tahun yang lalu iaitu pada tahun 1948.

Mohed Altrad ketika itu tidak boleh bertutur dalam bahasa Perancis dan bertahan dengan hanya satu hidangan makanan sehari. Malah, beliau tidak mengenali sesiapa pun.

Namun pada hari ini, namanya tersangat terkenal di Montpellier dan menjadi penduduk terkaya bandar itu dengan jumlah kekayaan mencecah RM10.9 bilion.

Namanya diulangi berkali-kali di sebalik stadium ragbi di bandar, yang baru-baru ini dinamakan bersempena Mohed Altrad dan syarikatnya.

"Ia sangat pelik. Biasanya nama seseorang akan digunakan untuk menamakan bangunan selepas mereka meninggal dunia," kata Moheh Altrad.

Pada tahun 2011, Datuk Bandar Montpellier bertemu dengan penduduk terkaya bandar itu, memintanya untuk memastikan kelangsungan kelab Hérault Rugby berusia yang mengalami masalah kewangan.

Mohed yang tak pernah menonton perlawanan ragbi kemudiannya tampil dan membeli skuad itu.

Kini pemilik baru kelab Hérault Rugby hadir ke setiap perlawanan dengan memakai pin merah dengan penuh bangga pada kotnya, satu simbol "Legion of Honor, setara dengan kesatrian Perancis yang diterimanya pada tahun 2005.

Mohed Altrad mengatasi permulaan beliau yang sangat rendah untuk membina Kumpulan Altrad yang menjadi salah satu penyedia perancah terkemuka dunia, dengan pendapatan melebihi RM4 bilion.

Selepas pendapatan tetap dan pertumbuhan keuntungan selama suku abad, Mohed menyaksikan penjualan berganda dalam tempoh lima tahun yang lalu, menjadikan kepentingannya dalam syarikat yang miliknya sebanyak 80%, kepada kira-kira RM17.2 bilion.

Nilai ini membolehkan Mohed Altrad tersenarai sebagai ahli baru dalam senarai FORBES World Billionaires.

Industri perancah Altrad membekalkan kepada tapak perindustrian di lebih daripada 100 buah negara, termasuk Amerika Syarikat. Tetapi kebanyakan pelanggan Altrad Group berada di Eropah, dengan jumlah terbesar di Perancis.

Disambut dengan kata-kata anti-Arab ketika pertama kali sampai di Perancis, Mohed belajar bahasa Perancis dengan baik sehingga menjadi novelis terkenal.

Beliau kemudiannya membina sebuah syarikat global di dalam sebuah negara yang tahu ekonominya memerlukan usaha keusahawanan.

Syarikat beliau, secara kebetulan, memainkan peranan dalam mengekalkan seni bina Perancis, sesuatu yang dekat dengan jiwa Perancis sebagai baguettes dan Bordeaux.

Mohed Altrad tidak pernah pulang ke Syria sejak tahun 1972, ketika dia melawat ayahnya yang terpisah.

"Saya dengan cepat menyedari bahawa saya tidak boleh kembali. Ke mana? Tiket saya adalah satu arah," kata Mohed.

Mohed Altrad jarang bercakap tentang masa lalunya dan beliau mempunyai sebab tertentu.

Ketika Mohed berusia sekitar 4 tahun, ibu beliau jatuh sakit dan meninggal dunia. Bapanya, pemimpin puak berkuasa yang telah merogol ibunya, membuang Mohed.

Satu-satunya saudara kandung Mohed, yang tinggal bersama bapanya, mati akibat terseksa.

Mohed yang masih kecil dibesarkan oleh neneknya dalam sebuah khemah yang berpindah dengan suku itu, mengikut hujan yang mewujudkan tanah ragut untuk kambing, biri-biri dan unta.

Nenek Mohed enggan membiarkan beliau pergi ke sekolah, menegaskan bahawa pengembala tidak memerlukan buku.

Namun, beliau tetap ke sekolah dengan menyelinap keluar sebelum neneknya bangun dan berjalan tanpa kasut selama berjam-jam merentasi bukit pasir.

Beliau bukan sahaja beranggapan bahawa pendidikan yang diterimanya berbaloi dengan dimarahi neneknya, tetapi juga sanggup menelan ejekan rakan sekelas di mana beliau disisihkan.

Apabila Mohed berusia 7 tahun, bapa Altrad muncul semula dan membeli basikal untuknya, sebuah khazanah yang sangat jarang ada di padang pasir.

Dalam usaha keusahawanan pertamanya, Mohed menyewa basikal itu kepada kanak-kanak lelaki lain dan menggunakan wang tersebut untuk bekalan sekolah.

Beberapa tahun kemudian, beliau berhijrah untuk hidup dengan saudara lain di Raqqa, kini dikenali sebagai ibu pejabat Islamic State.

Beliau kemudiannya memperoleh ijazah sarjana muda, menamatkan pengajian pertama di rantau ini dan mendapat biasiswa dari kerajaan Syria untuk belajar di Perancis.

"Saya tidak mempunyai apa-apa impian ketika itu. Satu-satunya impian saya adalah untuk tidak menerima takdir awal saya." kata Mohed.

Pada tahun 1969, Mohed Altrad tiba di Montpellier, sebuah bandar berhampiran Mediterranean yang terletak di tengah-tengah antara sempadan dengan Sepanyol dan Itali.

Beliau menghabiskan beberapa bulan mempelajari bahasa Perancis, tetapi ketika baru memulakan pengajiannya dalam bidang fizik dan matematik di Universiti Montpellier, Mohed hanya memahami 10% sahaja daripada apa yang dikatakan oleh pensyarahnya.

Menjelang ketika Mohed Altrad berpindah ke Paris pada awal tahun 70-an untuk mendapatkan Ph.D. dalam sains komputer, beliau telah cukup fasih untuk bertemu dan berkahwin dengan seorang wanita Perancis yang juga belajar di universiti yang sama.

Semasa belajar, beliau bekerja sebagai jurutera bagi firma teknologi, yang membantu beliau layak mendapatkan kewarganegaraan.

Mohed kemudian menghabiskan 4 tahun di Abu Dhabi, bekerja untuk syarikat minyak nasional.

Dengan cukai yang rendah dan tidak banyak yang perlu dilakukan, beliau mampu berjimat beberapa juta Ringgi menjelang tamatnya kontrak kerja pada tahun 1984.

Sekembalinya ke Paris, beliau dan tiga sahabatnya mengasaskan dan dengan pantas menjual sebuah syarikat yang menghasilkan komputer mudah alih.

Mohed Altrad memperoleh sekitar RM2.46 juta, namun tidak tahu apa yang mahu dilakukan dengan wang sebanyak itu.

Pada Ogos 1985, ketika Mohed Altrad bercuti di Florensac, kampung asalnya di Perancis selatan, seorang jiran bertanya sama ada beliau berminat mengambil alih kilang perancah yang gagal.

Méfran, firma dengan 200 orang pekerja itu, mengalami kerugian beberapa juta ringgit setahun dan hutang kepada bank-bank semakin bertimbun.

Walaupun beliau tidak tahu apa-apa tentang industri ini, prinsip perakaunan asas atau perkataan perancah dalam bahasa Peransic, Mohed Altrad memutuskan untuk membeli syarikat itu bersama Richard Alcock, seorang rakan dari Abu Dhabi yang telah menjadi rakan kongsi dalam permulaan syarikat komputernya.

Mereka membayar harga 1 franc Perancis ketika itu, dan mengambil alih liabiliti dengan Mohed memiliki 90%.

Mohed dengan segera mengurangkan kos dan mewujudkan lebih banyak bayaran yang berasaskan insentif, kaedah tenaga kerja yang disukai warga Perancis kerana ia melihatkan bahawa majikan sangat serius.

"Saya memberitahu orang ramai (pekerja) bahawa saya menggunakan kesemua wang yang saya peroleh dalam tempoh 5 tahun. Mereka berfikir, 'Dia percaya kepada kita." kata Mohed.

Dalam tempoh setahun, syarikat itu menjana keuntungan kecil dan menubuhkan beberapa buah anak syarikat di Sepanyol dan Itali.

"Dia tidak pernah bercakap tentang cita-citanya. Matlamatnya hanya untuk membesarkan syarikat." kata Richard Alcock.

Namun, sasaran tersebut tidak mudah untuk direalisasikan. Mohed Altrad memutuskan untuk mempelbagaikan industi dengan membeli sebuah syarikat Perancis yang membuat sarung tangan pembedahan.

Beliau menyedari bahawa ia merupakan satu kesilapan dan terus menjualnya, lalu melebarkan sayap syarikat ke industri pengadun kongkrit, alatan pembinaan dan produl lain yang menarik pelanggan yang sama dengan perancah.

Kemudian, ketika kemelesetan ekonomi pada awal tahun 1990-an, syarikat yang masih baru ini kehilangan seperempat daripada  pendapatannya dalam tempoh enam bulan.

Apa yang menyelamatkannya adalah bahawa beliau telah melihat kelembapan mendatang itu setengah tahun lebih awal dan mengurangkan 30% tenaga kerja.

Bangkit semula dari krisis ini, Mohed Altrad mendapati bahawa bank-bank tidak memberi pinjaman kepada usahawan kelahiran Syria tanpa pengalaman industri dan tanpa mengira tahap kewangan syarikat.

Jadi beliau terpaksa berkembang dengan cara yang sama ketika beliau memulakan perniagaan, iaitu membeli pesaing mengalami masalah kewangan kecil dan perlahan-lahan menerapkan kecekapan baru dari mereka.

Titik perubahan datang pada tahun 2003. Pada masa itu, syarikat Mohed mempunyai pangkalan yang kukuh, dengan 21 anak syarikat memberikan keuntungan RM533 juta.

Pembelian ini meningkatkan nama Altrad Group dan meletakannya untuk bersaing dalam kontrak perindustrian, serta bergerak lebih agresif ke penawaran margin lebih tinggi, seperti perkhidmatan pajakan dan pemasangan.

Ia diikuti dengan penyatuan di seluruh Eropah, dengan purata tiga pengambilalihan setahun oleh Mohed. Menurut beliau, setiap satu daripadanya adalah menguntungkan.


Pemain Bola Sepak Profesional yang Tidak Pernah Bermain Walau Sekali - Carlos Kaiser

Dia merupakan antara legenda bola sepak Brazil yang paling terkenal, namun dia tidak pernah beraksi di padang. Begitulah kisah Carlos Henrique Raposo, seorang penipu yang berlakon sebagai bintang bola sepak dan menjadi popular kerana 'kehandalannya' di atas padang walaupun tidak pernah bermain walau satu perlawanan pun.

Carlos yang dikenali sebagai "Kaiser" menikmati kerjaya sebagai bintang bola sepak selama lebih dua dekad sehingga dia ditandatangani oleh kelab-kelab besar yang terunggul di Brazil. Malah, dia juga diterima dalam pasukan bola dari Amerika Selatan, Amerika Syarikat dan juga Eropah.

Apa yang menakjubkan, dia tidak pernah menyepak bola sepanjang masa tersebut.

Nama jolokan "Kaiser" itu diberi kerana dia mendakwa dirinya mempunyai beberapa persamaan dengan pemain pertahanan Jerman yang hebat iaitu Franz Beckenbauer. Selama lebih 20 tahun, dia menggunakan pesona, tipu helah dan pelbagai pembohongan bijak untuk mengaburi mata pasukan-pasukan yang menandatangani kontrak dengannya.

Dia akan menunjukkan video palsu "tendangan gol terbaiknya" dan membayar "peminat" untuk menyeru namanya bagi meyakinkan pengurus-pengurus kelab bahawa dia adalah seorang bintang bola sepak sejati. Namun, bila tiba masa untuk menunjukkan bakatnya, dia pandai mencari pelbagai alasan supaya dapat mengelak daripada bermain. Antara alasan licik yang pernah digunakan adalah seperti berpura-pura mengalami kecederaan, berbalah sehingga dipaksa keluar padang dan juga menghadiri pengebumian nenek. Alasan nenek meninggal dunia itu juga telah digunakan lebih daripada empat kali.

Pernah terjadi satu peristiwa apabila dia hampir dibawa masuk ke padang sebagai pemain gantian bagi pasukan Bangu di Rio yang sedang berada di ambang kekalahan dengan skor 2-0. Ketika itu, Carlos dengan tidak semena-mena terus memanjat pagar, menjerit-jerit sambil melaungkan kata-kata kesat kepada para penyokong pihak lawan. Dia terus dilayangkan kad merah serta-merta oleh pengadil.

Semasa dia menjadi bintang kelab bola Perancis Gazelec Ajaccio dan perlu menghadiri sesi latihan bersama peminat, Carlos menendang kesemua bola ke arah peminat untuk disimpan sebagai cenderamata. Disebabkan kehabisan bola, pasukan itu tidak dapat berlatih pada hari tersebut dan Carlos Kaiser sekali lagi berjaya 'mengelat.'

Selain menggunakan rakaman video tendangan gol yang palsu, Carlos sentiasa mempunyai kepingan gambar dirinya bersama pemain-pemain bola Brazil yang terkenal untuk lebih menjayakan penipuannya. Dia juga menyogok pelbagai maklumat palsu kepada pihak wartawan yang akan menulis artikel-artikel menggegarkan yang melabelkan dirinya sebagai "the King" dan sebagainya.

Carlos berjaya hidup dalam penipuan selama 26 tahun tanpa disedari sesiapa sehinggalah dia bersara pada usia 41 tahun dan dikenali sebagai bintang penyerang bola sepak yang tidak pernah menjaringkan gol.

Pada tahun 2018, kisah Carlos yang menakjubkan ini telah diadaptasi menjadi sebuah filem berjudul "The Greatest Footballer Never to Play Football" yang diarahkan oleh Louis Myles. Pada masa yang sama, sebuah buku hasil tulisan Rob Smyth juga dihasilkan.

Ramai peminat bola sepak mengecam perbuatan Carlos. Mereka mendakwa dia hanya mahukan kehidupan mewah seorang bintang bola sepak Brazil dengan mudah namun tidak punya kemahiran dan kerja keras yang setimpal. Walau bagaimanapun, dalam satu temu ramah dengan Daily Mirror UK, Carlos menjelaskan perihal kisah penyamarannya selama lebih dua dekad itu. Dia mendakwa yang sebenarnya dia telah diculik oleh seorang wanita semasa masih bayi lagi dan wanita tersebut memaksanya mendapatkan wang dengan bermain bola sepak.

Menurut Carlos, dia hanyalah seorang mangsa. Dia mendapat tahu melalui sepupunya yang ibu angkatnya, Lina, telah menculik Carlos daripada ibu kandungnya semasa berusia tujuh hari. Ibu kandungnya pula menyangka yang Carlos telahpun meninggal dunia.

Sepanjang membesar di bawah jagaan Lina, wanita itu merupakan seorang yang sangat kejam. Ketika Carlos berumur 10 tahun, dia mendaftarkan Carlos ke sekolah sukan bola sepak dan memaksanya bermain supaya dia boleh menjadi kaya-raya. Namun, sejak itu, Carlos mula membenci bola sepak.

Sejak dimasukkan ke sekolah itu, Carlos berusaha melakukan segala-galanya agar sentiasa dapat mengelakkan diri daripada bermain di padang. Pakar psikologi memaklumkan bahawa itulah punca Carlos membesar dan menjadi sedemikian.

Tahun 80-an dan 90-an merupakan era di mana pemain bola sepak Brazil sering dianggap legenda paling ulung di seluruh dunia. Namun, Carlos lebih hebat daripada pemain-pemain ini.

Sejurus menamatkan latihan di akademi remaja kelab Botafogo Rio, Carlos yang berusia 16 tahun ditawarkan peluang untuk menjalani sesi percubaan bagi menyertai pasukan bola sepak Mexico iaitu Puebla FC. Malangnya, Carlos gagal memenangi hati panel jurulatih dan dilepaskan tanpa perlu bermain.

Selepas beberapa ketika bersama El Paso Patriots di Amerika Syarikat (sudah semestinya tanpa sebarang penampilan di atas padang), Carlos kembali ke bandar kelahirannya. Ketika itu, dia membuat kenyataan yang dia telah membantu kelab Independiente FC memenangi  Copa Libertadores dan meyakinkan kelab-kelab terbesar Brazil untuk menandatangani kontrak dengannya.

Carlos mula berkeliaran di kelab-kelab malam paling eksklusif di Rio untuk mencari pemain bola yang terkenal. Dia menggunakan tarikan keperibadiannya yang menawan dan mula berkawan dengan Romario, Bebeto, Carlos Alberto serta Zico sehingga mereka juga terpedaya dan menyangka Carlos adalah bintang bola sepak seperti mereka.

Legenda bola sepak Brazil, Bebeto, pernah menyatakan Carlos boleh menawan hati sesiapa sahaja. Sebaik sahaja dia membuka mulut, orang di sekelilingnya pasti terpukau dengan setiap patah kata yang diucapkan.

Dengan bantuan rakan-rakan pemain bola terkenal inilah Carlos berjaya membuatkan banyak kelab benar-benar percaya untuk menandatangani kontrak dengannya. Ia bermula dengan Botafogo, diikuti pula dengan Flamengo.

Sebaik sahaja menerima kontrak dan yuran perpindahannya, Carlos akan mula berfikir dan membuat rancangan bagaimana dia boleh mengelakkan diri daripada menyepak bola sama sekali. Majoriti pemain lain akan tiba ke perlawanan dengan minda yang fokus untuk bermain bersungguh-sungguh dan cuba sedaya-upaya menjaringkan gol tetapi Carlos pula melakukan perkara sebaliknya. Dalam kotak fikirannya hanya terdapat alasan dan cara terbaik untuk mengelak daripada bermain.

Carlos sering berunding untuk mendapatkan perjanjian jangka pendek sahaja dengan kelab-kelab yang ditandatangani. Setelah berjaya menyertai sesebuah kelab, dia akan memberitahu pengurus bahawa dia tidak cukup cergas untuk bermain dalam perlawanan dan memerlukan beberapa minggu untuk memberikan tumpuan pada latihan.

Sekiranya dia terpaksa juga turun ke padang untuk bermain, dia akan segera jatuh ke tanah secara tiba-tiba, menjerit kesakitan dan mendakwa yang dia telah mengalami kecederaan hamstring. Salah seorang sahabat baiknya bekerja sebagai doktor gigi dan boleh mengeluarkan sijil cuti sakit untuknya. Maka, dia boleh 'direhatkan' selama beberapa bulan dengan begitu mudah.

Carlos juga sering meyakinkan semua orang bahawa dia menerima banyak tawaran daripada kelab-kelab Eropah dengan berpura-pura bercakap dalam bahasa Inggeris menggunakan telefon bimbit mainan. Lakonan drama ini terpaksa dihentikan apabila terdapat seorang jurulatih yang boleh berbicara dalam bahasa Inggeris dengan sempurna. Walau bagaimanapun, kerjayanya yang luar biasa ini akhirnya berjaya menjejakkan kakinya ke kelab-kelab bola sepak Eropah termasuklah Ajaccio (Perancis) dan Wacker Innsbruck (Austria).

Sehingga hari terakhirnya sebagai seorang 'bintang bola sepak,' Carlos Kaiser telah berjaya melewati 10 kelab terkemuka dengan satu set statistik yang tidak pernah dicapai oleh orang lain: tiada perlawanan, tiada jaringan gol dan tiada bantuan gol (assist).

Carlos yang kini berusia 55 tahun menderita sakit pinggul dan mempunyai penglihatan yang tidak begitu baik. Dia juga telah menjadi seorang penganut agama Buddha dan memenuhi impiannya selama ini untuk menjadi seorang jurulatih kecergasan yang melatih ahli bina badan wanita.

Menurut Carlos, dia tidak pernah sukakan bola sepak. Sukan tersebut tidak pernah menarik minatnya namun dia tidaklah berasa bangga dengan apa yang dilakukan selama 26 tahun itu. Baginya, perbuatan itu hanyalah sesuatu yang perlu dilakukan untuk menjadi seorang survivor.